Matiasek Islandiara arrantzara joatea erabakiko du 'Eskamak Kentzen'en

Aldi berean, kontserba-lantegian argindarra joango zaie, eta generadore baten beharrean izango dira, arraina alferrik ez galtzeko.

'Eskamak Kentzen' telesaileko 11. atalean Matiasek Islandiara arrantzara joateko asmoa erakutsiko du, Elenaren gogoaren kontra. Aldi berean, Il Tre Velieri kontserba-lantegian argindarra joan egingo da, eta generadore bat beharko dute, arraina alferrik gal ez dadin.

Duela egun batzuk, eguraldi txarrarekin itsasoratu zen Matias. Istripua izan zuen, eta bere itsasontzia hondoratu egin zen. Beraz, orain lanerako beste moduren bat bilatu behar dago. Gainera, Elenarekin familia osatzea erabaki du, baina ezin dute haurrik izan, eta, lortu ahal izateko, tratamentu garesti bat egin beharko dute. Hori guztia kontuan hartuta, Islandiara arrantzara joatea erabakiko du. Elena, ordea, ez dago ados. Mutila urrunegi joango zaio, eta, gainera, oso ur arriskutsuetara.

Bien bitartean, Il Tre Velieri kontserba-lantegian argindarra joango zaie. Beste behin ere, Genaro egoera gaizto horren atzean dagoela pentsatuko dute. Teknikarien hitzetan, hainbat egunetan ezingo dute arazoa konpondu, eta, ondorioz, erositako arrain guztia galtzeko arriskua oso handia da. Beti bezala, neskak konponbide bila hasiko dira. Edozertarako gai dira, baita generadore bat lapurtzeko ere. Izan ere, kooperatibista egin zirenetik lege-hausteren bat edo beste egin behar izan dute! Ongi aterako ote zaie oraingoan jokaldia? Salbatuko ote dute arraina, eta lanean jarraitzeko modua bilatuko ote dute?

Azkenik, Itsasoren etxean zerbait arraroa gertatzen dela ohartuko da. Bihotzerako pilula batzuk aurkitu ditu, eta, beraz, norbait oso gaixo dago. Beste sekretu bat familian!

Kontserba-lantegiko nesken istorio eta komeria berriak asteartero izaten dira ikusgai, 22:20tik aurrera, eitb.eus-en eta ETB1en. Halaber, orain arteko atal guztiak EiTB Nahieran daude ikusgai.


Conde-Pumpido: 'Indarkeriaren aurrean ez dugu atzerapausorik emango'

Juan Calparsoro donostiarra Euskadiko Fiskalburua izango da gaurtik aurrera. Eguerdian kargua sinatu du, Bilboko Justizia Jauregian.

Candido Conde-Pumpido Estatuko Fiskal Orokorrak esan du Fiskaltzak ez duela "atzerapausorik emango" indarkeriaren aurrean, ezta "indarkeria ezkutatu nahi dutenen aurrean".

Juan Calparsoro donostiarra Euskadiko Fiskalburua izango da gaurtik aurrera. Eguerdian kargua sinatu du, Bilboko Justizia Jauregian.

Ekitaldian zehar eskainitako hitzaldian, Conde-Pumpidok esan du, zentzu askotan, "berritasunik ez dagoela da berritasun bakarra". Ondorioz, Ministerio Fiskala "atzerapausorik" ez duela eman behar nabarmendu du, ez indarkeriaren aurkako borrokan, ez "indarkeria babesten dutenen aurrean".

Logroñoko Fiskaltza utzi eta gaurtik aurrera Euskadiko Fiskalburu izango da Calparsoro donostiarra. Etxe giroko indarkeria eta bide segurtasunaren kontrako delituak borrokatzea eta polizia judizial modura Ertzaintzaren lana lehenengo lerroan jartzea lehentasunezko izango ditu Fiskal-buru berriak, baita Justizian euskararen erabilera bultzatzea.


Jaurlaritzaren lehen izendapenak

Gobernu kontseiluak atzo egin zituen lehen kargugabetzeak eta izendapenak. Arantza Aurrekoetxea, Hezkuntzako sailburorde. Hizkuntz Politikako sailburordea oraindik ez du jarri Jaurlaritzak.

Hemen izendapen batzuk:

Jesus Peña Martinez: Lehendakaritzako idazkari nagusia.

Manuel Castilla Albisu: Lehendakaritzako kabineteburua.

Iñaki Bernardo Urkijo: Lehendakaritzako Komunikazio zuzendaria.

Maria Angeles Elorza Zubiria: Lehendakaritzako Kanpo Ekintzarako idazkari nagusia.

Arantza Aurrekoetxea Bilbao: Hezkuntzako sailburordea.

Pedro Maria Hernando Arranz: Ekonomia, Aurrekontu eta Kontrol Ekonomikoko sailburuordea.

Carmelo Arzelus Mugika: Administrazio Publikoko sailburuordea.

Iñigo Pombo Ortiz de Antiñano: Gizarte Gaietako sailburuordea.

Ricardo Barkala Zumeldu: Lan arloko sailburuordea.

Joseba Iñaki Gurtubai Artetxe: Segurtasuneko Administrazio eta Zerbitzuetako sailburuordea.

Estibaliz Hernaez Laviña: Berrikuntzako eta Teknologiako sailburuordea.

Bittor Oroz Izagirre: Nekazaritzako eta Landa Garapeneko sailburuordea.

Alejandro Lopez Carcamo: Industria Garapeneko zuzendaria.

Juan Mari Zubeldia Arrrieta: Herri Administrazioko Zerbitzuetako zuzendaria.


Zailtasunei eutsi die Mayk

Bozkalekuak itxi ondoren argitaratutako lehenbiziko proiekzioaren arabera, kontserbadoreek erraz eutsiko liokete lidergoari, baina liberal-demokraten babesa beharko lukete gehiengo osora ailegatzeko.

Duela bi urteko antzeko panorama irudikatu zuen atzo Erresuma Batuko hauteskunde orokorren ondoren jakinarazitako zundaketak. Kontserbadoreek 314 jarleku lortuko lituzkete horren arabera, eta gehiengo absolututik hamabira geldituko lirateke. Egoera horretan, Theresa May lehen ministroak liberal-demokraten babesa beharko luke gehiengo osora ailegatzeko, zundaketak hamalau jarleku eman baitzizkien, 2015eko hauteskundeetan baino sei gehiago. Laboristen susperraldia ere aurreikusi zuten zundaketek: 266 jarleku, orain arteko 232en aldean. Gehiengo alternatiboak zail leudeke, baina, SNP Eskoziako Alderdi Nazionalari dezenteko galera aurreikusi baitzion lehenbiziko proiekzioak, 56tik 34rakoa. UKIP Erresuma Batuko Independentziaren Alderdia, Westminsterretik kanpo geldituko litzateke. Gaur 05:00 aldera jakinaraztekoak ziren behin betiko emaitzak.

2015eko bozetako zundaketek ez zuten asmatu tory-ek gehiengo osoa lortuko zutela. 316 eserleku eman zizkieten, eta 331 lortu zituzten. Hala ere, David Cameronek argi irabaziko zuela iragarri zuten, eta gainerako alderdien artean zundaketen eta azken emaitzen arteko aldea jarleku gutxi batzuen artekoa izan zen.

Inkestek zenbateraino asmatu duten edo zenbateraino okertu diren ere aztertzeko ordua izanen da gaur. Brexit-eko erreferendumaz geroztik, Erresuma Batuko politologo anitz ez dira ausartu iragarpen zehatzak egitera. Hauteskunde egunean bertan argitaratu ziren azken inkestak. YouGovek The Times-entzat egindakoaren arabera, botoen %42 tory-entzat, eta %35 laboristentzat. Liberal-demokratak hirugarren, 510ekin, eta UKIP laugarren, %5ekin. Astelehenetik asteazkenera egin zituen YouGovek galdeketak; joan den astean egindako azken inkestarekin konparatuta, kontserbadoreei emaitza berbera eman zien YouGovek, eta laboristei, berriz, atzo argitaratutakoan baino hiru puntu gehiago. Bertze inkesta bat The Guardian-ek argitaratu zuen atzo, IMC etxeak egindakoa. Horretan, kontserbadoreek alde handiagoa zuten laboristekin: %46 Mayren alderdiak, eta %34 Corbynenak.

46,9 milioi herritarrek zuten botorako eskubidea. Erresuma Batuko hauteskundeetako bi topiko bete ziren atzo ere: eguraldi goibela, eta bozkaleku bitxien zerrenda ?kafetegi bat Londresko Borough High Streeten, boxeo gimnasio bat Liverpoolen, tren baten bagoia Yorkshiren iparraldean, etxebizitza pribatu bat Ingalaterrako Winnwick herrian, eta, horrela, 40.000ra arte?. May eta Corbyn goizean joan ziren bozkatzera. Lehen ministroak Ingalaterrako Sonning herrian eman zuen botoa. Kazetariak agurtu zituen, baina ez zuen adierazpenik egin. Corbynek, berriz, Londresen iparraldean eman zuen botoa. Adierazpenak egin zituen, baina sakontasun politikorik gabeak: «Harro nago egin dugun kanpainarekin».

Bi buruzagiek herenegun arratsean egin zituzten kanpainako azken ekitaldiak. Mayk Ingalaterra erdiko Meriden herrian bukatu zuen kanpaina. «Brexit-a ongi egiten badugu, Britainia oparoago eta seguruago bat eraiki ahalko dugu, oparotasuna eta aukerak guztien artean banatu ahalko ditugun Britainia bat». Hain zuzen, duela zazpi aste hauteskundeak aitzinatzea erabaki zuenean ?2020an egitekoak ziren?, brexit-aren negoziazioak hasi aitzinetik lidergoa sendotzeko helburuz deitu zituen; izan ere, inkestetan Mayren aldeko joera argia adierazi zen orduan, eta lehen ministroak ez zuen hauteskundeen legitimazio zuzenik, Cameronek dimisioa eman ondoren hautatu baitzuten lehen ministro, iaz, kontserbadoreen gehiengo osoaren babesarekin.

Segurtasunaren kezka

Kanpainako bidea hasieran pentsatutakoa baino malkartsuagoa egin zaio, ordea. Alde batetik, laboristek asmatu dutelako gizartean kezka sortu duten gai sozial jakin batzuk erdigunean paratzen. «Gobernurako prestatzen ari ginen bitartean, debatea aldatzea lortu dugu, eta jendeari itxaropena ematea», adierazi zuen Corbynek azken mitinean, Londresen. «Gauzek ez dutela horrela izan behar sinestea, berdintasunik ezari aurre egin diezaiokegula sinestea, austeritatea bukatu dezakegula sinestea, eliteen eta zinikoen aitzinean altxatu zaitezketela sinestea. Hori da jokalekuaren zentro berria».

Kanpaina astindu duen bertze faktore nagusia muturreko islamisten erasoak izan dira. Gobernuak segurtasun neurri bereziak ezarri zituen atzo. 22 lagun hil zituzten Manchesterren (Ingalaterra) maiatzaren 22an, eta bertze zortzi Londresen joan den larunbatean. Zibilen aurkako erasoak izan ziren biak. May eskubide gehiago murriztearen alde agertu da, horrek segurtasuna handituko duelakoan. Corbynek, berriz, May kritikatu du Barne ministro zela Polizian egindako murrizketengatik, eta atzerri politika berrikustearen alde agertu da.


Txulalai erraldoia laugarren eta bosgarren txandetako Ahobizientzako

Ostiralero moduan, Ahobizien lekuko aldaketa egin zen atzo, Sasoeta-Zumaburu ikastetxean. Bertan, laugarren txandako Ahobiziek bosgarren txandakoei pasa zien lekukoa. Gorputzak mugituaz, dantzan, jarri zizkieten txapak iragan asteko Ahobiziek aste honetakoei.

Aurreko saioen antzera, atzo arratsaldean egin zuten Ahobizien txanda aldaketa. Ekitaldiaren hasieran, ohi bezala, Ahobiziak Sasoeta-Zumaburu ikastetxeko gelatan banatu ziren, txandatan banatuta. Talde bakoitzak dinamika bat egin eta ikastetxeko ginmasioan elkartu ziren guztiak gero. Bertan, Rebeka Garzes eta Mikel Izquierdok zortzikoteko bi lagunek gidatutako saioan, bi txandatako herritarren esperientziak entzun ahal izan ziren. Ondoren, familia argazkia atera eta David Egizabal dantzariaren eta Josu Izagirren txistulariaren laguntzaz, Txulalai erraldoia dantzatu zuten bertan bildutako Ahobiziek . Ekitaldia amaitutakoan, ohi moduan, Jalgira gerturatu ziren bi txandetako Ahobiziak

Miren eta Manoli Zumeta, Laugarren txandako Ahobiziak

Zer moduzko esperientzia izan da Ahobizi izatea?

Oso esperientzia ona izan da. Uste baino hobeto joan da astea.

Euskaraz hitz egin dugu, baita erdaldunekin ere. Haiek ulertu eta buruarekin erantzuten ziguten bai edo ez esanaz.

Uste baino jende gehiagok daki euskaraz, baina ez da ausartzen hitz egitera. Harritu egin gara zentzu horretan eta pozik gaude.

Manoli: Nik uste nuen euskaraz ez zekitela ezer, baina hasi dira. Hau ibiltzen hasten zarenean bezala da, oinez hasi eta berotzen zoazen hobeto joaten zarela.

Miren: Oso gustura sentitu naiz euskaraz hitz egiten.

Lagunekin ere euskaraz egin dugu eta nahiko ondo moldatu gara.

Josu Izagirre, Bosgarren txandako Ahobizia

Kanpokoa izanik, nolatan 40 eguneko erronkan parte hartzen?

Errenterian bizi naiz, baina urte pila dira, Lasarte-Oriako Udal Musika eskolan lanean ari naizela. Erronkaren berri izan nuen eta izena ematera animatu nintzen. Euskararen aldeko ekintzetan parte hartzea gustatzen zait.

Erronka aurrera eramateko arazorik izango al duzu?

Ez dut uste arazorik izango dudanik. Orokorrean euskaraz egiten dut. Euskaraz hitz egiten ez diedan pertsonak ere baditut noski eta aste honetan, haiekin behintzat ohitura aldatzen saiatuko naiz. Pertsona konkretuak izango dira, hala nola, lankide batzuek. Hala ere, aste honen barruan, ezustekoak izango ditudala uste dut.


Sakandarrak 22. Lekunberriko Legoan

Sakandarren sailkapena1.Antonio Etxeberria (Iruñea): 18:2227.Juantxo Arregi (Altsasu): 21:5128.Raul Audikana (Olazti): 21:5233.Beñat Katarain (Lakuntza): 22:2270.Nuria Ongay (Satrustegi): 24:3078.Maitane Txueka (Arbizu): 25:0499.Aingeru Azazeta (Altsasu): 26:58100.Eneko Lakuntza (Etxarri): 27:03104.Ismael Lopez de Goikoetxea (Altsasu): 27:34109.Jose Mari Mercero (Unanu): 27:48111.Jone Pelaez (Altsasu): 27:54117.Mikel Begiristain (Etxarri): 29:02129.Mari Jose Arza (Altsasu): 30:13Igandean 22. Lekunberriko Legoa jokatu zen, eta 144 korrikalari animatu ziren Lekunberri eta Azpirozko gaina artean legoa batek dituen 6.040 metroak osatzera, Lekunberriko mugarritik Azpirotzeko Ziga etxera bitartean dagoen mugarriraino. Antonio Etxeberria iruindarrak primerako sasoian dagoela demostratu zuen eta azkarrena izan zen (18:22), Roberto Ruiz gasteiztarrari 39 segundo eta Jaouad Boulame tuterarrari 51 segundo atera eta gero. Emakumezkoetan, Aicha Bani tuterarrak ez zuen areriorik izan (20:11), eta bi minutu pasako aldea atera zion Raquel Llamas oiartzuarrari (22:17). Lehen gizonezko sakandarra Juantxo Arregi altsasuarra izan zen (21:51), eta lehen emakumezko sakandarra Nuria Ongay satrustegiarra (24:30). Etapa nagusia baino lehen 80 gaztetxo behe mailako kategorietako lasterketatan aritu ziren, tartean sakandarrak.


Intxaurragak dio ERCk "konpromezu garbia" duela Europako Parlamentuko eserlekua partekatzeko

Jaurlaritzako ingurugiro sailburu Sabin Intxaurragak azaldu duenez, ERCk konpromezu garbia hartu du EArekin Europako Legebiltzarreko eserlekua partekatzeko. Gainera, EAren txanda legegintzaldiaren amaieran izango dela uste duela iragarri du. Radio Euskadin egin dioten elkarrizketan hurrengo Europako Hauteskundeetara begira jarri da Intxaurraga, eta ordurako "nazionalisten eta ezkerrekoen" koalizio bat egitea positiboa litzatekeela iritzi dio. Koalizio horretan ezker abertzalea egotea ere gustatuko litzaiokela esan du, "bide politikoen alde apustu egiten badute" azpimarratu du.

Europako Hauteskundeetako emaitzak ez direla inorentzat onak izan azpimarratu du Intxaurragak, bi arrazoirengatik: abstentzio handigatik, eta "bozka nazionalistaren atomizazioak" ez dielako indar nazionalista euskaldunei onik egin.

Ezker abertzalea hurrengo hauteskundeetan baliozkoa izatea gustatuko litzaiokela esan du, baina, horretarako, bake bide demokratikoen aldeko apustu garbia" egin behar dutela azpimarratu du Intxaurragak. Intxaurraga bera bide horren alde dagoela azaldu du, subiranotasunaren alde elkarlanean aritzeko.


Santamas krosa egingo dute domekan Arrasaten

Domekan, hilak 16, egingo dute Kuadrillen arteko Santamas lasterketa (12:30). Nagusien lasterketaren aurretik, gaztetxoendako probak egingo dituzte.

Arrasate Kanpanzar Atletiko Taldeak antolatuta domekan egingo dute Santamas Krosaren 41. edizioa. Iaz, Unai Hernandez eta Ane Zabala izan ziren azkarrenak, eta, gainera, hitzordua Jose Ramon Petreñas omentzeko baliatu zuten. Kuadrillen artean, berriz, Kakalardoak eta Oinazkarrak izan ziren onenak. Bada, iaz ia 200 lagunek eman zuten lasterketan izena, eta aurten ere kopuru horretan ibili gurako dute antolatzaileek.

Nagusien lasterketa 16 urtetik gorakoendako da (5 euro), baina 11:00etatik 12:00etara gaztetxoendako lasterketak egingo dituzte, urtero moduan, Erdiko Kale eta Iturriotz kaleen artean. 12:30ean, berriz, Monte taberna ondoan hasiko da Koadrila arteko krosa –antolatzaileak 12:00ak arte egongo dira izenak hartzen–. Bada, bi sailkapen jarriko dituzte, bakarkakoa eta koadrilen artekoa –bost azkarrenen denborak hartuko dituzte kontutan– bai gizonezkoetan eta baita emakumezkoetan.


Hedatzen ari dira tokiko janari agroekologikoa etxeetara banatzeko sareak

NNPEKko Kattalin Barberrekin solastatu gara kontseilutik lantzen ari diren asmoez.


La Oreja de Van Goghen disko berria irailean helduko da

Taldeak Twitter bidez jakinarazi du estudioko lan berria prest izango dutela.

"Plana hauxe da: disko berria irailerako prest izatea. Data daukan guztia iristen da azkenean!". Mezu horixe zabaldu du La Oreja De Van Gogh talde donostiarrak Twitter bidez.

Gipuzkoarrak azken aldian argazkiak ari dira jartzen sare sozial ezagunean daukaten kontuan, bai estudiokoak, bai bestelakoak. Eta, azkenean, baieztatu egin dute zein hilabetetan argitaratuko duten estudioko lan berria: irailean! Leire Martinez kantariarekin kaleratuko duten hirugarren diskoa izango da.


Futbol mundua atsekabetuta agertu da Vilanovaren heriotzagatik

Futbolariek, entrenatzaileek, zuzendariek eta beste kirolariek dolumina erakutsi dute Bartzelonaren entrenatzaile ohiaren heriotzaren ostean.

Tito Vilanovaren heriotzak kirol mundu osoaren doluminak eragin ditu. Parotida guruineko minbizia zuen teknikoak.

Tito Vilanovaren taldekideak eta Bartzelonako oraingo kideak familiaren eta lagunen atsekabera gehitu dira. Josep Maria Bartomeuk, taldeko presidenteak, "Bartzelonako giza erreferente bat bezala" nabarmendu du Tito, "betirako".

Ligako taldeek ere sentimendu bera azaldu dute. Athleticek teknikoaren familiari doluminak adierazi dizkio. Jokalari zurigorri batzuk Twitterren idatzi dute. "Oso albiste tristea", esan du Ibai Gomezek. Baita Athleticeko Iker Munian eta Iago Herrerin zein Bilbao Basketeko Axel Hervelle eta Alex Mumbru atsekabetuta agertu dira.

Iñigo Martinez, Realeko jokalaria "nahigabetuta" azaldu da albisteagatik: "Goian bego".

Jose Mourinhok, Chelseako entrenatzaileak, mina agertu du: "Tito Vilanovaren heriotza oso egun tristea da futbol munduarentzat, Bartzelonarentzat, eta garrantzitsuena, familia eta lagunentzat". Portugaldarrak gorabehera bat izan zuen Vilanovarekin, Real Madrileko entrenatzailea zela begian atzamar bat sartu zionean. Ingalaterrako beste talde batzuk ere, Manchester United eta Liverpool bezala, triste agertu dira.

Miguel Cardenalek, Espainiako Kirol Kontseilu nagusiko presidenteak, doluminak agertu dizkio familiari. Futboleko "handi bat" bezala definitu du: "Ausarta, futbolean eta bizitzan. Joko estilo ahaztezin bat defendatu zuen. Kirolak beti emango dizkio eskerrak".

Michel Platinik, UEFAko presidentea, Tito "beti izango dela gogoratua" esan du. Espainiako Komite Olinpikoa ere futbol munduko "minara gehitu" da.

Real Madrileko jokalari Sergio Ramosen arabera, "indarraren eta borrokaren adibidea" izan da Vilanova. Beste kirolari batzuk ere, Alberto Contador txirrindularia, Fernando Alonso pilotua eta Rafa Nadal tenislaria, kasu, triste agertu dira. "Zorigaitz handia da. Animoak semeei eta emazteari", esan du Nadalek. Contadorrek eta Alonsok bat egin dute ideia beran: "gaixotasun madarikatua".


Belate eta Almandozko tunelak itxiko dituzte gaur gauean Irunerako norabidean

Mantenimendu lanak egiteko, arratseko 10etatik asteazken goizeko 6etara

N-121-A errepidean, Belate eta Almandozko tunelak Irunerako norabidean itxi eginen dituzte martxoaren 22tik, astearte arratseko 10etatik martxoaren 23ra, asteazken goizeko 6etara. Zehazki, mantenimendu lanak eginen dituzte eta hortaz, Irun aldera doazen ibilgailuek Belateko mendateko errepide zaharra, NA-1210 errepidea, erabili beharko dute.


Pablo Urtasun, Japan Protourreko liderra

Ibukiyamako lasterketan bigarrena izan zen eta Japoniako Kopako lider berria da urdiaindarra

Igandean Japan Protourreko bigarren proba jokatu zen, Ibukiyama gainean despeditzen zen proba gogorra. Team Ukyok Japoniako Kopa irabazteko helburua duela berretsi zuen beste behin, proba talde japoniarreko Oscar Pujolek irabazi baitzuen. 25 segundora bere taldekide Pablo Urtasun urdiaindarra sartu zen.

Ibukiyamako igoerak 11 km ditu eta 5 km-ren faltan Urtasunek erasoa jo zuen, baina Team Matrixek bere saiakera zapuztu zuen. 3 km-ren faltan bere taldekide Oscar Pujol izan zen saiatu zena. Urdiaindarrak Pujolen lana babestu zuen tropelean eta Pujolek garaipena lortu ahal izan zuen. Gainera, Urtasun bigarrena iritsi zen helmugara. Japan Protourreko liderra da Pablo, eta Pujol da bigarrena.


Helburua, Khan Tengri

Luis Sagastume, Mikel Diez eta Joseba Iztueta.

Ametsetatik gailurretara proiektuak koska bat gehiago igo du, aurten. Iaz Boliviako Andeetan igoera batzuk egin ondoren, Joseba Iztueta eta Mikel Diez Kazakhsten dira, aurten. Zazpimilako bat dute helburu, biek orain arte igo duten gorena: Khan Tengri (Zeruetako erregea, kazakheraz). Uztailaren 16an ekin zioten bidaiari, eta 19tik menditzar haren magalean dira.

Khan Tengriren gailurra 7.010 metroko garaieran dago, Thian Shan mendilerroko bigarren altuena da. Txinaren, Kirgizistanen eta Kazakhstanen mugan dago, Almati hiritik ekialdera. Latitudez iparraldeen dagoen zazpimilakoa da Khan Tengri. Horregatik, eguraldi aldakorra, klima gogorra eta hotza, eta igotzeko denboraldi murritza du.

Igoera, iparraldetik

Khan Tengrira Kazakhstan aldetik igotzen ari dira Iztueta eta Diez, iparraldetik. Oinarrizko kanpalekua 4.000 metrora dago, eta uztailaren 19an iritsi ziren hara, helikopteroan.

Gailurrera bidean hiru kanpaleku jarriko dituzte. Aurreneko biak muntatu dituzte jada: lehenengoa 5.300 metrora, Semenovsky glaziarra igota, ostiralean kokatu zuten. Igoera erosoa izan zitzaien, tarte zailenak sokaz ekipatuta aurkitu zituztelako. Bi gau han pasatu dituzte.

Bigarren kanpalekua 5.900 metrora ipini dute. Herenegun iritsi ziren kota hartara. Dendak jarri eta lehenengora jaitsi ziren. «Bideak maila teknikoa eskatzen du, eta oso nekatuta iritsi dira», jakinarazi dute ingurukoek.

Elur asko egin du mendian, eta asmoak egunetik egunera aldatu beharra ekarri die horrek. Larunbata, adibidez, oinarrizko kanpalekuan igaro behar izan zuten. Espedizioaren berri webgune batean ari dira ematen (ametsetatik-gailurretara.com).


Alex Uranga bigarren izan da Zurriolan


Atsegindegin zita, paseoa egiteko

Asteazkenero bezala, Atsegindegin elkartuko dira gaur, goizeko 11:00etan, paseo berri bat egiteko.


Madrilek sardinaren arrantza itxi du

Arrain mota horren kuota agortu dela dio, eta Bidasotik Finisterrera doan itsas eremuan sardina arrantzatzea debekatu du.

Hegaluzearekin arazo ugari izan eta gero —Bizkaiko golkoan gutxi sartu delako—, Espainiako Gobernuak euskal arrantzaleak aztoratu zituen, irailean berriro antxoaren kostera zabalduz —arrantzale galiziarren eskaera aintzat hartuta—. Ontzi batzuk, hegaluzea utzi, eta antxoatara abiatu ziren, nahiz eta Madrilen erabakiarekin ados egon ez. Baina sardina topatu zuten aurrena, eta antxoa ez baina sardina arrantzatu zuten azkenean. Eta orain, berriz, sardina bukatu da; ez itsasoan ez delako, Madrilen arabera, kuota amaitu delako baizik.

2014. urtea irregularra izango da oso euskal arrantzaleentzat. Gehienak hegaluzeetara joan dira, nahiz eta hura urruti egon, oraindik zehaztu ez dituzten arazoak direla medio, arrain mota hori Bizkaiko golkotik urrun dagoelako aurten. Espainiako Gobernuak askoren harrigarri antxoaren kostera berriro zabaldu ondoren (3.000 tonako mugarekin), zalantzak sortu dira han eta hemen. Itxura batean, batzuk badira antxoetara joan direnak, baina emaitzarik gabe. Sardinak salbatu du orain arte haien saio antzua, baina aurrerantzean horrek ez du balioko, debekua indarrean sartuko baita gauerdian.


eme(rjentziak)

Emerjentzi egoeran gaude. Larrialdi egoeran. Anarik esango luken bezala: denboran gehiegi luzatzen (eta gertatzen) ari diren eraso-matxista-larrialdi (har-aldi) egoeran. Eta ez daukagu, oraindik ez da asmatu epidemia honen aurkako orfidalik. Matxismoaren kontrako itun urgente baten beharrean gaude.

Gizon gazte batek emakume gazte bat bortxatu duela, 55 urteko batek beste bat, senarrak bere emaztea hil… eta gertakari hauen aurrean, emakumeari ematen zaio hitza: Emakunde, talde feministak, emakume tertulia-kideak. Maialen Lujanbiok dion bezala, jo duten emakumeari jartzen zaio bizkartzaina; jaietara doan neskari jartzen zaizkio arauak, arduraz jokatzeko, erne ibiltzeko… Eta non dago beste aldea? Non daude gizonezkoak? Ez dute ezer esatekorik? Nork galdetzen die ezer? Zenbat aldiz esaten zaio semeari zentzuz jokatzeko, erne ibiltzeko? Zenbat etxetan lantzen da semeek, gizonek, sexuarekin duten harremana?

Bitartean, Tolosako Jabetza eskola martxan da, eta lan bikaina egiten ari da Tolosako Berdintasun Saila. Jabetza, empoderamiento, empowerment. Emakumea plazaratzeko, eta beraiek dioten moduan, kontzientziatze prozesu bat abiarazteko. Gu bizi garen gizarteak ezartzen dizkigun diskriminazio eta gutxiegitasun egoera salatu eta horren kontra borrokatu ahal izateko.

Edozein momentutan, edozein komunikabideetan, edozein har intelektual (edo ez) matxistaren ateraldi sexisten aurrean, gure izaera eta eskubideak aldarrikatzeko gai izan behar dugu, izan etxekoandre, autobus gidari, irakasle, artista edo baserritar. Honen harira, Argia aldizkarian Pablo Sastrek idatzitako artikulua eta Estitxu Eizagirrek emandako erantzuna irakurtzea gomendatzen dizuet.


Aznar: 'Espainia ondo ezagutzen zuen buru batek planifikatu zuen M-11'

Rajoyri "zuzen jokatzea" eta hartu beharreko erabakiak hartzea eskatzen dio, eta ez "jatorra" izatea.

Jose Maria Aznar Espainiako presidente ohiak esan du "lasaiago" egoten dela Mariano Rajoy presidenteak "Espainiako batasuna negoziatzea ezinezkoa dela esaten duenean", kazetarien galdera bati "euri asko ari duela erantzuten dionean baino".

"Kezkatu egiten naiz 'gaur euri asko ari du' erantzuten duenean", esan du Antena 3 kateari eskainitako elkarrizketa batean. Rajoy presidenteak hitz horiekin erantzun zion 'Parot doktrina'ren epaiaren inguruko galdera bati. Aznarrek bere memorien bigarren zatia aurkeztu du gaur.

Aznarren hitzetan, Rajoyk "zuzen jokatzea" da bere kezka bakarra. Ez dio "jatorra izatea" eskatzen, "erabakiak hartzea eta egin behar dituen gauzak argi izatea eta egitea" baizik.

PPko ohorezko presidentea den heinean, Espainiako herritarrek emandako "aginduak" bete behar dituztela gogoratu behar die popularrei, horren arabera. Bere hitzak "desleialtasun" modura ez hartzeko eskatu du, eta ez duela Gobernuko presidentea edo ministroa izan nahi berretsi.

Martxoak 11ko atentatuen inguruan, berriz, "buru oso gaizto batek" planifikatu zituela esan du. "Buru oso argi eta oso gaizto batek planifikatu zituen, oso gertuko buru batek, Espainiako politika oso ondo ezagutzen zuen buruak, alegia".

Bestalde, 'Parot doktrina'ren inguruko epaia errespetatu egiten duela esan du, baina auzitegi horren beste erabaki batzuk ere errespetatzea eskatu du; "Bildu legez kanpokoa dela esaten dutenak, adibidez".

Estrasburgok erabakitakoarekin "ados ez" dagoela esan du Aznarrek, eta bere Gobernuak zigorrak bere osotasunean betetzea onartu zuela gogoratu du. "Gerra bat irabazten saiatzen ari garenean, eta ETAren aurkako gerra irabazi dugu, onartezina da biktimak modu horretan umiltzea", gaineratu du.

Bera ere ETAren biktima dela azpimarratu du: "Lau bider saiatu ziren ni hiltzen, eta horietako batean ia lortu egin zuten".

Biktimen ondoan ez dagoen jendea badagoela esan du Aznarrek, baina pertsona horiek Gobernuan ez daudela azpimarratu du.


Gimnasia erritmiko erakustaldia egongo da bihar Sakonetan

Leioako Sakoneta kiroldegiak Gimnasia Erritmiko Udal Eskolaren erakustaldia hartuko du bihar, abenduak 17, goizeko 11etatik ordu batak arte, sarrera doan. Guztira, 122 neskatxa arituko dira tapizaren gainean, banaka zein taldeka, musikaren laguntzaz. Txikienek (5 eta 6 urte) lehendabiziko aldiz jardungo dute ikusleen aurrean, azken hiru hilabetetan ikasitakoa erakutsiz. Hortaz, euren alaben aurrerapenak zuzenean ikusteko aukera izango dute aita-amek. Eta, bide batez, Begoña Fernandez entrenatzailearen ardurapean dauden neskatxek lehiatzeko orduan sortzen diren larritasunak zein zirrarak ezagutzeko aukera izango dute. Bestalde, Leioako Udalak oparitxoa emango die. Horretaz gain, eskolaren jantzi ofizialaren diseinuan egin berri den aldaketa ikusgai egongo da erakustaldian.


Sari banaketa bereziarekin ireki dute XL. Sokamuturra Argazki Lehiaketaren erakusketa

Gaur eguerdian ireki dute Betharrameko aretoan XL. Sokamuturra Argazki Lehiaketaren erakusketa. Ohi duenez, Azpeitiko Argazki Elkarteak (AAE) lehiaketaren sari banaketarekin ireki du aurten ere erakusketa. "Zenbaki borobila" bete duen honetan, gainera, berezia izan da sari banaketa, ohi baino sari eta oroigarri gehiago banatu baitituzte. Joan den asteazkenean jakinarazi zituen AAEk aurtengo saridunen izenak; Alberto Belokirentzat izan dira gaur, horrenbestez, lehiaketako hiru sari nagusiak: lehen saria, Iñaki Joaristi Altzarte sari berezia, eta XL. edizioa dela-eta aurten eman duten bilduma onenaren saria. Azken sari horri Imanol Elias sari berezia izena eman diote, duela 40 urte karnabaletako sokamuturra oinarri duen lehiaketa antolatzen hasi eta urteetan antolatu zuen pertsona gogoan. Eliasen alargunak, Itziar Oiarzabalek, eman dio saria Belokiri; Oiarzabalek gaurkorako espreski idatzitako gutuna irakurri du aurretik Izaskun Zeziaga AAEko kide eta aurkezleak. Iñaki Joaristi Altzarteren izena daraman saria ere, urtero bezala, Miren Madrazok eman du, Joaristiren alargunak.

Baina sari edota aitortza gehiago ere izan da: Oiarzabalek Eneko Etxeberria alkatearen eskutik jaso duena, batetik; eta Festa batzordeburu izateari utziko dion Mikel Ibarzabalek Juan Mari Ibarzabalen eskutik eta AAEren izenean jaso duena, bestetik. Azpeitiko harmarria irudikatzen duen estazioko zubiko barandaren oroigarria jaso du zinegotziak; Juan Mari Ibarzabalek gogoratu duenez, Udaberriko Argazki Rallyko irabazleek jaso ohi duten oroigarria da hori, baina aitortza bereziak egiteko ere erabiltzen dute argazki elkartekoek.

123tik 102 ikusgai

22 argazkilarik aurkeztu dituzte lanak aurtengo lehiaketara; Azpeitikoak eta inguruko herrietakoak ez ezik, Barakaldoko, Durangoko eta Iruñeko argazkilariek ere parte hartu dutela nabarmendu dute antolatzaileek. Guztira, 123 argazki jaso dituzte, 95 sokamuturrari lotutakoak eta 28 karnabal giroko irudiekin. Erakusketan, ordea, ezin izan dituzte guztiak jarri, "espazio faltagatik". Horrela, gaurtik aurrera Betharrameko aretora joaten direnek 102 argazki ikusi ahal izango dituzte, 81 sokamuturrekoak eta 21 karnabal girokoak.

Apirilaren 14a arte egongo izango da ikusgai gaur ireki duten erakusketa, ohiko ordutegiarekin: astegunetan arratsaldez, 18:00etatik 20:00etara, eta asteburuetan eta jaiegunetan eguerdiz, 12:00etatik 14:00etara.


Fernan Oregi: "Erakusketa baserritarrei egindako omenaldia da"

Soraluzeko baserriak izeneko erakusketa inauguratu zuen atzo Fernan Oregik. Bertan, herriko baserriei ateratako 38 argazki jarri ditu ikusgai, tartean dronarekin ateratakoak ere bai. Erakusketa zabalik izango da uztailaren 7ra arte.

Erakusketaren nondik norakoen berri eman dio Plaentxi.eus-i eskainitako elkarrizketan.


Hautesle zerrendak ikusgai daude Ibarrako udaletxean

Hautesle Zerrendak ikusgai egongo dira 2016ko abuztuaren 8tik 2016ko abuztuaren 15a bitartean, Ibarrako Udalak jakinarazi duenez.

Epe honetan, herritarrek aurkeztu ahal izango dituzte hautesle-zerrendan beharrezkotzat jotzen diren erreklamazioak.


Hamargarren Ehunmilak abiatu da helmugarantz

Agurra gaur 18:00etan egin ondoren, bihar arratsaldean iritsiko dira Ehunmilietako lehenak Beasainera; azkenak, igande arratsaldean./Aimar Maiz

Vangelis taldearen ‘Conquest of Paradise’ (Paradisuaren konkista) abestia bozgorailuetatik sarkor ari zen bitartean, 474 korrikalarik maila eta une berean hasi dute 10. Ehunmilak lasterketa (166 km). Bi egun dituzte, leku berean bukatzeko. Abaila batean abiatu dira batzuk plazatik beherako aldapatxoan; korrika bizian gehienak, eta norberaren ahalmenaz jakitun, oinezko pausaje lasaian azkenekoak.

Izena emanda zeuden 515 korrikalarietatik (26 emakumezkoak) 41ek ez dute dortsala jaso. Urduritasuna eta kirioak menderatzeko ahaleginak izan dira lasterketa hasi baino ordu erdi bat lehenagotik atleten artean nabaritu direnak. Norbere baitara biltzekoak askorentzat, kontzentrazioa aurkitzekoak, edo lagun artean solas alaian aritzekoak. Selfieak handik, argazkiak hemendik. Ur botila eskuan. Kataluniar talde bat, irribarretsu, animotsu zegoen: “Iaz ere parte hartu genuen Ehunmiletan, eta, hala eta guztiz ere, hemen gaude aurten ere. Masokista puntu bat badaukagu, bai”, zioten, umorez.

Eta itzala bilatzekoak. 29 gradu zegoen 18:00etan plazan, eta eguzki bizitan gehiago. Udaletxeko arkupea eta kiosko nahiz etxeen gerizpea izan dute hasi aurretik lagun. Probako mediku buru Haritz Esnalek (Donostia Ospitaleko Larrialdietako medikua da) beroarekin argi ibiltzeko esan die partaideei, irten aurretik: “Buruz jokatu, lasai hasi, eta hidratazioa oso ondo zaindu. Lehenengo bi orduetan beroa pasatuko duzue”, ohartarazi die. Animoak ere jaulki dizkie: “Hemen egoteagatik eta paparrean dortsala edukitzeagatik bakarrik, jada pribilegiatuak zarete. Osasun arazorik ez duzuela eta ondo eta asko entrenatu duzuela esan nahi du horrek”.

Berrikuntza bat txiparena da: dortsalean itsatsita izango dute. Bai Ehunmiletan, bai Goierriko Bi Handietan, bai Marimurumendin, eskaini dituzten dortsal guztiak banatuta daude. Ia 1.600 boluntario arduratuko dira hiru egunotan 1.295 korrikalariak artatzeaz eta gidatzeaz.

Ateri lehenengo 24 orduetan

Mikel Valdivielso zuzendariak ere lau hitz esan dizkie, labur. Batik bat, eguraldiari dagozkionak. Lehenengo 24 orduetan ateri izango dute, eta gero zaparradak egiteko arriskua izango da. Mikel Apaolaza, Idoia Baztarrika eta Iñaki Mozo esatarien ahotsean jarraitu ahalko da lasterketa Beasaingo plazan. Baita Ehunmilen webgunean eta Goierriko Hitzarenean ere.

Txalaparta ttakunen ondoren, Iñaki Apalategi eta Maddi Aiestaran bertsolari beasaindarren bertso banarekin, eta Aurtzakako dantzarien eta Goizeresiko txistularien Agurrarekin abiatu dira korrikalariak, Usurbera bidean. Ehun miliek jarriko dute bakoitza bere lekuan.


San Martin Agirre Herri Eskolako 6. mailako ikasleak udaletxean

Lehen Hezkuntzako 6. mailako ikasleen ordezkariek herrian skate park bat eraikitzeko proiektua aurkeztu zioten Bergarako alkate Jaione Isazelaiari eta hezkuntzako zinegotzi Leire Iruini. Azken bi hilabeteotan garatutako lana da, diziplinarteko proiektuetan oinarritutako metodologiaren baitan egindakoa. Aipatu metodologiak arlo akademiko desberdinak barne-hartzen dituela kontuan harturik, ugariak izan dira proiektu honen bitartez landutako gaitasunak.

Laneko fase desberdinak azaltzearekin bat, irakasgai guztietan ikasitakoa ere azaldu zieten ikasleek gobernu lokaleko kideei. Azken horiek arretaz entzun zituzten azalpen guztiak; are gehiago, proiektua hobetze aldera zenbait proposamen egin zizkieten. Ikasleak eskolara pozik itzuli ziren arren, karpetak etxeko lanez beteta eraman zituzten udaletxetik.


«Arriskuak neurtuta liga amaitzearen alde nengoen»

Iparragirrek dio krisi honek balio dezakeela ikusteko ea benetakoa den emakumeen futbolaren aldeko apustua. Lan ituna aurretik sinatu izanaren garrantzia azpimarratu du. Bideoa, elkarrizketa barruan.

Iraia Iparragirre Realeko jokalaria (Lasarte-Oria, Gipuzkoa, 1995) Fisioterapia ikasten hasi da ikasturte honetan. Azterketak ditu egun hauetan, eta buru-belarri ari da ikasten. Baina itxialdia aukera ematen ari zaio futbolaz hausnartzeko, baita duela urtebete bizi izandakoa gogoratzeko ere. Izan ere, bihar urtebete izango da Realak Espainiako Kopa irabazi zuela Granadan (Espainia), Atletico Madrilen kontra.

Nola daramazu konfinamendua?

Niretzat, lasaitzeko garai bat izan da. Izan ere, aurretik, futboleko egunerokoa ikasketekin uztartzen nuen. Fisioterapia ikasten ari naiz Bilbon, eta izaten zen entrenamenduak, partidak, Bilbora joan, ikasi... Oso lanpetuta nenbilen. Honek aukera eman dit etxean lasai egoteko, familiarekin disfrutatzeko, eta ikasketei dagokion denbora eskaintzeko. Sukaldean ere aritu naiz tarteka, oso gustuko baitaukat.

Antzemango zenuen Zubietako egunerokoaren hutsunea, ezta?

Zalantzarik gabe. Ohituta nago taldekideekin ordu asko pasatzen. Orain, bakarrik entrenatzea, etxean sartuta, arraro egiten da. Lagunei esaten nien desiratzen nagoela taldekideak ikusteko eta haiekin berriz ere futbolaz disfrutatzeko.

Nola moldatu zara entrenatzeko?

Astelehenetan, asteazkenetan eta ostiraletan, saio gidatuak egiten ditugu taldeko prestatzaile fisikoarekin, Zoom aplikazioaren bidez, batez ere indarra lantzeko. Baina erresistentzia eta mugikortasuna horrela lantzea zailagoa da, eta hori da futbolak eskatzen dizuna. Nahiz eta nik, etxe inguruan eremu pribatua izanik, aukera izan dudan korrika egiteko. Gainera, egoera honek aukera eman dit beste mota bateko jarduera fisikoa egiteko. Adibidez, dantza, hip saio gidatuen bidez

Nola hartu duzu Espainiako Federazioak zuen liga bertan behera utzi izana?

Federazioak hori erabaki badu, onartzea eta errespetatzea baino ez zaigu geratzen. Jokalariok gure iritziak ditugu, zabaldu egiten ditugu, eta defendatzen saiatzen gara. Baina ez dago gure esku zer egingo den. Ni liga bukatzearen aldekoa nintzen, betiere osasunerako arriskuak neurtuta. Nahiz eta detaile txiki asko kontuan hartu behar diren. Sasoi honi eta hurrengoari normaltasuna emateko, ahalegin edo sakrifizio hori egiteko moduan ginela uste dut. Emakumeen futbola beti egon da gutxietsita eta, tamalez, munduak kapitalismoari jarraitzen dio, eta futbolean gizonezkoenak agintzen du.

Kluben Elkartearen bidez azaldutako kezka bat da, jaitsierarik ez egonda, eta hemezortzi talde izanda, datorren urteko ligak izango duen eredua. Zer iritzi duzu horri buruz?

Modu batera edo bestera antolatu, argi dago desberdina izango dela. Aurreko sasoitik, Kopa talde guztiek jokatuta, egutegia are gehiago luzatu eta estutu zen. Bi talde gehiago egonda, hori areagotu egingo da. Baina aldaketak batzuetan ez dira gaizki etortzen. Urteetako egituraketa hori aldatzea motibazio bat izan daiteke. Koparekin berdin gertatu zen, eta nik uste dut talde guztiek jokatzeko aukera izateak ondorio positiboak izan zituela emakumeen futbolarentzat.

Sasoi historikoa behar zuen honek zuentzat, urtebete baino gehiagoko borrokaren ostean lehen lan hitzarmena sinatu baitzenuten emakume futbolariek. Krisi honek nola eragin diezaioke horri guztiari?

Eskerrak lan hitzarmena koronabirusaren pandemia zabaltzen hasi aurretik sinatu genuela; bestela, eragiten ari den krisi ekonomiko honekin, are zailagoa izango zen. Egoera hau ikusita, jokalari askorentzat babes handia izango da hitzarmena, batez ere lan eskubide eta baldintzei begira.

Emakumeen futbolak azken urteetan izaniko gorakadan eten bat izan daitekeela uste duzu?

Aldatu egingo da, beste gauza asko bezala. Tamalez, urte asko daramatzagu gure eskubide eta ikusgarritasunaren alde borrokan. Ohituta gaude, eta guretzat hau ez da berria. Horretan segituko dugu. Hori ez da aldatuko. Baina krisi honekin litekeena da ikustea ea emakumeen futbolaren alde egin den apustu hori benetakoa den.

Denboraldia amaituta, pertsonalki zer balantze egiten duzu?

Denboraldiero, nire helburua hazten segitzea da, bai teknikoki, bai psikologikoki. Ez dizkiot helburu handiak jartzen neure buruari. Urratsez urrats egitea gustatzen zait, eta helburu txikiak jartzea. Nik erdiko atzelari moduan jokatu izan dut, baina, denboraldi honetan, batez ere eskuin hegalean jokatu dut. Eroso eta konfiantzaz sentitu naiz, gustura, hegalean jokatzeak askatasun handiagoa ematen dizulako gora egiteko eta mugitzeko. Hori niretzat pauso handia da. Izan ere, zurea ez den postu batean jokatzerakoan, hasieran errespetu moduko bat duzu.

Taldeak seigarren postuan amaitu du denboraldia, 33 punturekin. Aurreko sasoian Espainiako Kopa irabazi eta gero, gorago egotea espero zenuten taldekideek eta zuk?

Denboraldi gazi-gozoa izan da, gorabeheratsua. Kopa irabazi eta gero, goiko postuetan egon nahi genuen Ligan. Ondo hasi ginen. Baina, gero, ez genuen lortu erregulartasun bat izatea. Defentsan ondo geunden, sendo. Baina aurrean bizitasuna eta argitasun pixka bat falta izan zitzaigun partida batzuetan. Gero, otsailean, partida asko pilatu zitzaizkigun, eta nekea antzeman genuen, bai fisikoki, bai psikologikoki. Gauzak ez dira beti nahi bezala ateratzen, eta askotan ez dakizu zergatik. Baina talde honek gauza on bat eduki du: ez duela sekula burua jaitsi, ez dituela sekula gauzak galdutzat eman, eta horrek aurrera segitzen lagundu digu garai zailetan.

Espainiako Superkopako finala 10-1 galdu zenuten. Halako kolpe bat nola kudeatzen du jokalari batek?

Zaplazteko handia izan zen. Ilusio handiz zelairatu ginen, hilabete gutxian bigarren finala jokatzeko aukera genuelako, eta Levanteren aurkako finalerdian oso ondo lehiatu ginelako. Baina gauzak ez ziren espero eta planteatu bezala atera, eta ez ginen ahal bezain ondo ibili. Baina nik uste dut hutsegite edo porrotetatik indartsuago atera zaitezkeela, gehiago ikasten duzula garaipenetatik baino. Beraz, hasierako kolperen ondoren, horri erreparatu nion, eta uste dut indartuta atera nintzela.

Handik hiru egunera, lehen kanporaketan, Madrilek Espainiako Kopatik kanporatu zintuzten. Superkopako finalean halako porrot bat jaso izan ez bazenute, kanporaketa gaindituko zenuketela uste duzu?

Aurreko sasoiko txapeldunak izanda, ilusio handia genuen Kopan. Madril gainditzeko moduko arerioa zen. Baina, aipatu bezala, otsailean oso egutegi betea izan genuen, eta psikologikoki eta fisikoki nekea antzeman genuen. Dena den, taldeak dena eman zuen, eta izan genituen aukerak irabazteko. Baina ez genuen asmatu.

Hain zuzen ere, bihar urtebete izango da Granadan Espainiako Kopa irabazi zenutela. Zer oroitzapen duzu orain egun haietaz?

Egun hauetan, etxean, denbora asko izan dut pentsatzeko. Gurasoei esaten nien, batez ere, asko gogoratu naizela aurreko egunetan genuen ilusioarekin: zein batuta geunden, nola jokalari bakoitzak eta talde moduan sinetsi genuen posible zela... Hor egon zen gakoa, argi baitzegoen Atletico Madril teknikoki oso talde ona zela. Baina futbolean gero eta garrantzi handiagoa du arlo psikologikoak. Esparru hori oso ondo landu genuen. Atzetik hasi arren, ez genuen une bakar batean ere partida galdutzat eman, eta horrek eman zigun garaipena.

Zuretzat, gainera, oso berezia izan zen final hura jokatzea. Etxean izandako istripu baten erruz ezin izan zenuelako finalerdietako partida jokatu, Anoetan, Sevillaren aurka. Nola bizi izan zenuen hura guztia?

Oso urduri. Gogorra izan zen Sevillaren aurkako finalerdia galtzea, are gehiago Anoetan zegoen giroa kontuan hartuta, eta halabeharrezko istripu batengatik izanda. Ni, gainera, ez naiz postua ziurtatua izaten duten jokalari horietako bat. Astero-astero borrokatu behar naiz horrengatik. Beraz, behin finalerdia ez jokatuta, zalantza asko sartu zitzaizkidan. Neure buruari askotan galdetu nion ea jokatzeko aukera izango nuen. Baina berehala eman nion buelta. Argi nuen nigan sinetsi behar nuela eta, batez ere, konfiantza hori entrenatzaileari erakutsi behar niola. Lortu nuen.

Zelaira iristean zaleek egin zizueten harrera eta harmailetan lagunak zure izugarrizko argazki batekin ikustea zer izan zen zuretzat?

Oraindik ere hunkitu egiten naiz hura gogoratzen dudanean. Baina sentitu nuena harrotasuna izan zen. Lasaitasuna eta ziurtasuna eman zidan partida jokatzeko. Pribilegiatua sentitzen naiz, nire inguruak beti laguntzen eta babesten nauelako, ez bakarrik garai onetan, baita txarretan ere. Jende hori gertu sentitzea izugarria izan zen.

Helburu zaila zenuen zuk partida hartan, Ludmila da Silva zaintzea, Atletico Madrileko jokalaririk arriskutsuenetariko bat. Dezente sufritzen ikusi zitzaizun. Sentipen hori duzu zuk ere?

Hala da, baina uste dut partida ona egin nuela. Nik argi nuen ez nuela lan erraza aurretik, eta sufritzea tokatuko zitzaidala. Baina uste dut partida hartan talde bat izan ginela, inoiz baino gehiago. Nire hutsegiteak beste taldekide batek konpondu zituen, eta nik, beste batenak. Hori ikusteak konfiantza izaten lagundu zigun, eta irabaztea posible zela sinesten.

Taldean giroa jartzen duten horietakoa zara, eta ospakizunean ere hala egin zenuen. Ospakizunetatik momentu bat aukeratu beharko bazenu, zein izango litzateke?

Guztietatik ezingo nuke bat esan. Baina, aukeratu beharko banu, herriz herriko bisitak egin genituenean nire herrira, Lasartera, iritsi ginen unea izango litzateke beharbada. Herriko plaza jostorratz bat ere kabitzen ez zela ikustea izugarria izan zen.

Zertan aldatu zara ordutik?

Niretzat Kopa irabaztea mugarria izan zen, berretsi bainuen nire urteetako ahaleginak fruituak eman zituela. Balio handia eman nion lorpen horretan nire hondar aletxoa jarri izanari. Horrek guztiak balio izan dit une zailetan motibazio bat izateko, eta gauzarik zailenak lortzea ere posible dela gogoratzeko.

Ekainean amaitzen zaizu kontratua. Datorren denboraldian Realean segituko duzu?

Ikusi beharko dugu. Aipatu bezala, azken asteetan azterketetan dut burua. Konfinamenduak hankaz gora jarri du dena, eta erakutsi digu ez dakigula zer pasatuko den bihar. Egunez egun joan behar dugu.

Gonzalo Arkonadak aulkian jarraitzea garrantzitsua izango zen zuretzat, kontuan hartuta konfiantza gehien eman dizun entrenatzailea dela, ezta?

Hari ere orain bukatzen zaio kontratua, eta gurekin egon den denbora luzean erakutsi du daukan balioa. Baina klubari dagokio horri buruzko erabakia hartzea. Ikusiko dugu zer pasatzen den.


Gerra legea ezarri du Georgiak

Georgiako armadako tropak Tskhinvalitik aterarazi dituela ziurtatu du. Hego Osetia ez ezik, Georgia barnealdea ere bonbardatu du Errusiak nazioarteko albiste agentzien arabera; besteak beste, Gori hiria. Hildako zibilak gero eta gehiago direla ohartarazi dute. Abkhaziako independentistek ere Georgiaren kontra ekin diote.

Georgiako Legebiltzlarra gerra legea jarri du indarrean, gaur hasi eta hamabost eguneko epean. Lege horren bidez "Errusiaren erasotik babestu" nahi dutela agertu du Mikhail Saakashvili presidenteak. David Bakradze Legebiltzarreko presidenteak, berriz, gerra legeak ez diela herritarren eskubideei eragiten eta beren bizimodu normalarekin aurrera egin ahal izango dutela nabarmendu du.

Errusiaren erasoa gogorra eta zabala dela salatu du Saakahsvili Georgiako presidenteak, eta de facto= gerran daudela.

Azken orduetako esku hartze militarraren bitartez Georgiako indarrak Hego Osetiako hiriburu Tskhinvalitik bidali dituela ziurtatu du Errusiak. "Talde taktikoek Georgiako armadaren menpetik askatu dute Tskhinvali, eta Georgiako unitate militarrak bake indarren ardurapeko eremuetatik kanpora joanarazi dituzte", adierazi dio Itar-Tass agentziari Vladimir Boldirev lurreko indarren komandanteak. Beren esku hartze militarraren xedea Georgia "bakea onartzera" behartzea dela azpimarratu du. Georgiako iturrien arabera, ordea, beren armada erresistitzen ari da eta Tskhinvali inguruan da oraindik.

Dena den, Errusiako armadaren esku hartzea ez da Hego Osetiara eta gatazka piztu den gunera mugatu, baizik eta Georgia barnealdean ere egin dituzte erasoak Errusiako gerra hegazkinek. Besteak beste, bost bonbardaketa egin dituzte Gori inguruan, ofizialki jomuga militarren kontra. Nazioarteko albiste agentzietako berriemaileek, ordea, bonbardatutako guneen artean zibilen etxebizitzak ere badirela agertu dute. Reuter agentziako berriemaileak, adibidez, bonba bat etxe baten gainean nola lehertzen zen eta bost lagun nola hiltzen ziren ikusi du.

Hain zuzen ere, batzuen eta besteen erasoen ondorioz zibilak hiltzen ari direla onartu dute, bai alde batek, bai besteak. Errusiaren arabera, azken bi egunetan 1.500 lagun hil dira eta kopuru hori etengabe goruntz doala ohartarazi du. Ildo horretatik, gatazkak aurrera jarraitzen badu "katastrofe humanitarioa" gertatuko dela ohartarazi du Dmitri Medvedev Errusiako presidenteak, baina Moskuk hondamendi hori eragozteko erabakia hartuta daukala, indarrez bada ere.

Medvedeven arabera, Errusiako armada Georgian eta Hego Osetian egiten ari dena "bake misioa" da. "Gure bake indarrek eta haiei laguntzeko unitateek bake misioa daramate aurrera, Georgia bakera behartzeko", esan du presidenteak Errusiako albiste agentzien arabera. "Herritarrak babesteko ardura ere badugu. Hori da orain egiten ari garena", erantsi du.

Hego Osetian ez ezik, o Abkhazia errepublika autonomoan ere istiluak sortu dira hango idependentistekin. Hain zuzen ere, Abkhaziako indarrek Kodori inguruan menpean hartzeko erasoaldia hasi dute. Kodori Abkhazian dago, baina Georgiarekin bat eginda jarraitzearen aldekoak dira nagusi eremu horretan.

Hego Osetiako gatazkak, eta gatazka horren ildotik Georgiaren eta Errusiaren artean sortu den enfrentamenduak kezka handia eragin du nazioarteko komunitatean eta NBE Nazio Batuen Erakundean. Azken orduetan bilera eta harreman diplomatiko ugari izan dira NBEan. AEBek Mikhail Saakashvili Georgiako presidentea babesten dute, eta esku hartze militarra bertan behera uzteko deia egin diote Errusiari.


Goierriren berri Fitur turismo ferian

Aurreko urteetan bezala, Goierrik presentzia badauka Madrilgo Fitur nazioarteko turismo azokan. Urtarrilaren 17tik 22ra bitartean, Goitur agentziak eskualdearen berri emango du, Euskadiren agertokiaren barruan. Hiru sailetan banatu dute aurten EAEko gunea, eta hiruretan ari dira ematen Goierriko baliabideen informazioa: hiriburuak, ‘tourting’-a (ibilbideak eta destino desberdinak) eta gastronomia (Goierri Gastronomika ekimena). Informazioa emateaz gain, Espainiako gobernu-agintariekin eta turismo eragile nahiz arduradunekin ere bilerak egin dituzte Goiturreko teknikariek.


Hitz egin dezagun

"Badira zakila duten neskak eta bulba duten mutilak". Esaldi bat besterik ez da, kaltegabea, zortzi hitz besterik ez, kartel batean idatziak eta marrazki batez lagunduak. Marrazkiak lau ume erakusten ditu, alai, eskutik helduta, baina badago zerbait arreta deitzen duena. Tira, bi gauza: batetik, umeak biluzik daude. Bestetik, beren biluztasunean, ile motzeko umeak alua dauka eta ile luzekoak berriz, zakila. Marrazki bat, zortzi hitz, autobus geltoki bateko markesinan. Eta kartela ikusita kaskora odol txar guztiak igo zaizkion norbait, spray bat hartu eta markesinan debekuaren gorriz "KANPORA" idazteraino, "zakila" eta "bulba" hitzak tatxatzearekin batera. Ekintza transfobo gisa sailkatu duenik bada, eta arrazoia duela uste dut: hori egin duenak ez du onartu nahi transexualen existentziarik. Baina "zakila" eta "bulba" hitzak estali nahi horrek beste zerbait ere erakusten du. Genitalei buruz kalean hitz egiteak eragindako ezinegona. Urte luzetako errepresio sexualak utzitako lotsa bat, auto-gorroto bat, besteenganako gorroto bihurtzen dena eta, zehazki, desberdintzat kodifikatzen dituen horienganako herra bihurtua pintaketa batean. Soluzioa ere kartelean dago: hitz egin dezagun gaiaz.


Ura eta ibilgailuen zergak ordaintzeko epea zabalik, otsailetik aurrera

Hernaniko Udalak zehaztu ditu 2013an herritarrek ordaindu beharreko zergak eta horien datak. Denera, 6 zerga dira, batzuk aldi batean ordaintzekoak eta besteak zatika.

Hernaniko Udalak zehaztu du 2013ko Egutegi Fiskala, hau da, herritarrek ordaindu beharreko zergak eta horien datak. Denera, 6 zerga dira. Batzuk, urtean behin ordaintzekoak dira, aldi batean; eta beste batzuk, urtean zehar zatika ordaintzekoak, seihilabeteka edo lauhilabeteka. Lehenengo ordaindu beharreko zergak urarena eta ibilgailuena izango dira. Uraren kasuan, 2012ko hirugarren lauhilekoa ordaindu beharko da. Epea, otsailaren 1etik martxoaren 15era izango da. Ibilgailuen kasuan, urteko zerga ordaindu beharko da otsailaren 20tik apirilaren 5era bitarte. Hernaniko Udalak abenduaren 21ean onartu zuen Egutegi Fiskala eta abenduaren 31n argitaratu zen Gipuzkoako Aldizkari Ofizialean.

Jendaurrean ikusgai

Zerga bakoitzean ordaindu beharreko kuotak zehazten dituzten Errolda fiskalak jendaurrean ikusgai jarriko dira udaletxean, dagozkien kobrantza-epeak hasi baino hamabost egun lehenago eta hamabost egunez. Borondatez ordaintzeko epe gisa jarritako epeak pasatakoan, ordaindu ez diren kuotei errekargua aplikatuko zaie. Helbideratu diren erreziboak, baimendutako kontuetatik kobratuko dira, borondatezko epearen amaieran. Helbideratu gabekoak, ohiko postaz bidaliko dira. Erreziboa jasotzen ez bada, kopia bat eskatu behar da Udal Zerga-bilketa bulegoan.

Zergak eta datak:

Ur hornikuntzaren eta estolderia zerbitzuaren tasa, 2012ko 3garren lauhilekoa: 2013ko otsailaren 1etik 2013ko martxoaren 15era arte.

Trakzio mekanikoko ibilgailuak: 2013ko otsailaren 20tik 2013ko apirilaren 5era arte.

Hondakin bilketaren tasa, 2013ko 1go sehilekoa: 2013ko apirilaren 2tik 2013ko maiatzaren 17ra arte.

Ondasun higiezinen gaineko zerga: 2013ko maiatzaren 15etik 2013ko uztailaren 1era arte.

Ibilgailuen espaloi bidezko sarrerari dagokion zerga: 2013ko ekainaren 3tik 2013ko uztailaren 19ra arte.

Ur hornikuntzaren eta estolderia zerbitzuaren tasa, 2013ko 1go lauhilekoa: 2013ko ekainaren 3tik 2013ko uztailaren 19ra arte.

Hondakin bilketaren tasa, 2013ko 2garren

sehilekoa: 2013ko irailaren 2tik 2013ko urriaren

18ra arte.

Ekonomia jardueren gaineko zerga: 2013ko urriaren 1etik 2013ko azaroaren 12ra arte.

Ur hornikuntzaren eta estolderia zerbitzuaren tasa, 2013ko 2garren lauhilekoa: 2013ko urriaren 1etik 2013ko azaroaren 15era arte.


dFeriak nortasuna izango du ardatz

Arte eszenikoen azoka martxoaren 9tik 12ra egingo dute.

Aurkezpena Viktoria Eugenia antzokian egin dute. (Argazkia: Donostia Kultura)

dFeriaren XXI. ekitaldiak 29 ikuskizun eskainiko ditu, horietatik erdia euskaraz, nortasunaren gaia hizpide. Azokaren historian zehar hainbat programa sustatu edo gauzatu dituzte, euren helburuetako bat jatorri ezberdineko konpainientzako erakusleihoa izanik. Aurtengoan, Iberoamerikako funtsak eta Eusko Jaurlaritzak sustatutako programekin batera, Eszena T deituriko programa aurkeztu dute. Baionako Eszena Nazioanaleko lagunekin partekatuko dute, leiho berri bat irekitzeko asmoz. Honela, Akitaniako OARA sareak bi ikuskizun ekarriko ditu eta dFeriak sare horretako eragileak gonbidatuko ditu azoka bere osotasunean ezagutu dezaten; hau da, lehen harremanak hastea nahi dute, euren arteko lotura sendotzeko eta etorkizunean proiektuak elkarrekin egin ahal izateko.

Iberoamerikako leihoa programak herrialde eta estilo askotariko zazpi ikuskizun hartuko ditu, Euskal Herriko proposamenak barne. dFeria Dantzan programari dagokionez, konpainiei arte eszenikoen merkatuan sartzen laguntzeko erakusleihoa eskaintzea du helburu eta Euskal Herriko dantzak bere osotasunean duen kalitate artistikoa islatzen du. Bada, aurten ere, Dantza Bultzatuz programa eskainiko dute: 5 dantza ikuskizun berri, erakargarri eta ezberdinak ikusteko aukera egongo da.

Ikuskizunen emanaldiez gain, jarduera paraleloak ere egingo dituzte, azokaren baitan edo beste data batzuetan: dramagintza ikastaroa (otsailaren 7tik martxoaren 7ra, larunbatero); eta Teatro SOLO performancea, aktoreak muturreraino eramango dituen antzerki esperientzia.

Irudia

Kartel berriaren egilea Lleidako Antonio Ponti Ibars da. diFERENTE izenburuarekin, sexu eta etnia ezberdineko pertsonaia ezberdinen ezaugarriak dituen fikziozko lagun ezezagun baten erretratua da: existitzen ez bada ere, bakana eta ezberdina den nortasun ezaugarri propioak dituen norbaitena.

[box]

Egitarauaren aurrerapena

ANTZERKIA

Martxoak 7-8, 17:00. Gau Arabiarra. Hika Teatroa. Gazteszena (Egia K.E.). Euskaraz.

Martxoak 9, 21:00. Solitudes. Kulunka Teatroa. Viktoria Eugenia Antzokia.

Martxoak 10, 20:30. La Calma Magica. CDN/Tanttaka Teatroa. Viktoria Eugenia Antzokia.

Martxoak 12, 20:30. Maldito sea el traidor a su patria! Theatre Mlandinsko. Viktoria Eugenia Antzokia. Euskarazko azpidatziekin.

DANTZA

Martxoak 11, 20:30. Walking City. Carmelo Segura Companhia. Viktoria Eugenia Antzokia.

[/box]


Denboratik at dagoen ibilbide bat

Juan Luis Goenagak Madrilen izan ditu ikusgai egunotan bere hainbat obra. Udazkenean Donostian irekiko duten erakusketa zabal baterako prestaketa lanetan ere badabil.

Pintzelez goraino betetako potoak, pigmentuak, olio pinturak sortzeko osagai gehiago, margo okreak ontzi batean, zilar kolorea ere prest aldamenekoan, paleta gisa erabilitako zartaginak, pintzel gehiago, kolore gehiago... Lanerako beharrezkoak dituen tresnez beteta du estudioa Juan Luis Goenaga margolariak (Donostia, 1950). Eta artelanez ere bai. Horma batetik zintzilik daude batzuk, lurrean zabalduta beste batzuk. Eta inguruan pilatuz joan zaizkio beste asko eta asko. Koadro txiki batetik hasi, eta hainbat metro luze den oihal bateraino. Bere ibilbide luzean osatu dituen askotariko obretako batzuk baino ez dira. Eskulanak deitutakoak daude tartean. Paper gainean olioz sortutako irudiak dira, eta egunotan Madrilgo Luis Burgos galerian ikusgai zituen horietako 24; itxita dago galeria orain, baina online bisitatu daiteke. Udazkenean, berriz, Donostian irekitzekoa den erakusketa zabal baterako prestaketa lanetan ere bazebilen artista, koronabirusaren auziak egunerokoa aldatu aurreko egunetan. Eta horretan jarraitzen du, baita egunero pintatzen ere.

Pintoreak XV. mendeko baserri batean du estudioa. Alkizan (Gipuzkoa) topatu zuen sorkuntzarako bere txokoa, duela bost hamarkada jada. 1969an kokatu zen han, eta bertan sortu ditu bere lan gehienak. Egunero margotzen du normalean; koadroak ez badira, marrazkiak egiten ditu. Kanpoan pintatzea gogoko du, eguraldiak uzten dionean. «Kanpokoak datu asko ematen dizkizu, eta argitasuna ere beste bat da». Estudio barruan aritzen da beste askotan, egurrezko habe handien artetik sartzen den argiaren laguntzaz. Kanpoan pintatzen hasi, eta beste batzuetan barruan bukatzen ditu obrak. Non pintatu horrek, halere, ez duela bere lanetan eraginik dio. Lan bakoitza mundu bat delako, eta sortzeko prozesua ere bai, horregatik. Beti. «Egun bakoitza ezberdina da; behin ere ez dakizu nondik joango den. Sorpresa izan behar du niretzat; ni aspertzen banaiz... Malo».

Eskulanak bildumako lanetan, adibidez, osagaiak prestatzetik hasten da prozesu hori. Paper berezi bat baliatzen du. «Paper lodi zuri bat da, eta olio pinturari eusteko prestatzen dut». Pinturak ere berak egiten ditu, pigmentuak eta linazi olioak nahasiz. 1990eko urteetakoak dira bildumako zenbait pieza, eta 2000ko hamarkadakoak serie bereko beste asko. Tarteka sortu ditu halakoak; «ziklikoa da», dio artistak. Madrilgo galeriak eskulanez soilik osatu nahi izan zuen erakusketa.

Udazkenean Donostiako Kubo Kutxa aretoan ikusgai jarriko duten erakusketan, berriz, zabalagoa izango da bilduma. Mikel Lertxundi Galiana arte ikerlari eta komisarioa ari da berori prestatzen, pintorearen laguntzaz; adituak ongi ezagutzen du Goenagaren lana —haren bizitza eta obra aztertzen dituen Goenaga liburu mardula osatu zuen 2018an—, eta haren eskuetan jarri da artista lanen hautaketa egiteko. «Bera dabil obrak lokalizatzen, neurriak ikusten... uste dut nahiko argi duela zer eramango dugun. Hor ditudan marrazkiz betetako kutxak ere mila aldiz begiratu ditu».

Lineala ez, zirkularra

Bere ibilbide luzean osatu dituen obrek Goenagaren garai ezberdinak erakusten dituzte, Lertxundik bere liburuan kronologikoki azaltzen dituenak. Hastapenetan Erroma, Madril, Bartzelona eta beste hainbat lekutara egindako bidaiek harengan izan zuten eraginetik hasi eta azken urteotako lan koloretsuetarainoko ibilbidea aurkezten du. Eta bi horien artean, azalduz doa nola 1969. urtetik aurrera «murgiltze hamarkada» bat bizi izan zuen, naturarekin harremanetan —Belarrak, Itzalak, Sustraiak, Marroiak eta beste serie batzuk ekarri zituena—; nola 1980ko urteetan mundu urbanoan ere murgildu zen, espresionismo alemaniarrarekin sintonian agertuz; nola hamarkada beraren erdialdera familia eszenak nagusituko ziren bere pinturetan; nola 1990eko urteetan, Arkeologiak bezalako serieekin, milaka urte atzera begira jarri zen berriro ere, leizeetako orduko margolariekin identifikatuz; eta nola ondorengo hamarkadetan hastapenetatik landu izan dituen gaietara itzuli izan den etengabe beste serie askotan, hala nola figurak, biluziak eta paisaiak irudikatuz.

Zaila da hain bide luzea laburbiltzea. Artistari ere kosta egiten zaio bere jarduna hitzez azaltzea. «Niretzat, pinturan ez dago denborarik». Horregatik, udazkeneko erakusketa atzera begirakoa izango den galdetuta, zalantza du. «Nire ibilbidea ez da lineala, atzera eta aurrera ibiltzen naiz. Ez da eboluzio bat; zirkularra da, nire ustez. Lauzpabost gai ditut, beti gauza berdinekin nabil; lau gauza dira, eta horiekin, mundu bat».

Hitzez azaldu ezin diren gauzen artean dago pinturarekiko bere maitasuna. «Pintura da pasio bat, bizitzeko era bat... Ez dakit, hitzez esplikatzea oso zaila da, hitz guztiak geratzen dira... ». Gauza bat argi du, eta, agian, horregatik iruditzen zaio hain zaila hitzez azaltzea. «Pintura zerbait fisikoa da, ez da intelektuala. Ulertu edo ez ulertu, sentitu egin behar duzu». Oso txikitan hasi zen margotzen. Olioz. Oriamendi (1958) koadro txikia hartu du eskuetan; 8 urte zituela ondu zuen. «Horrelako pila bat egiten nituen». Nolatan ez daki, baina gogoan du oso txikia zela erabaki zuela pintore izan nahi zuela. «Oso argi neukan».

Autodidakta izan zen, eta bere ikasketa plan partikularrean museoek eta galeriek funtsezko lekua izan zuten. «Museoetan pintura asko ikusi nuen, baina neure kasa». Louvre, Prado, eta, gertuago, Donostiako San Telmo eta Bilboko Arte Ederren Museoa aipatu ditu, baina beste asko bisitatu zituen. Pintura ikusteko bidaien artean, Paris du bereziki gogoan —«zentroa zen garai hartan»—, baita Venezia ere. Haietan ikusi zituen aurrez aurre liburuetatik ezagutzen zituen Tiziano, Tintoretto, Velazquez, Rembrandt, Van Gogh eta beste askoren lanak. Haiei begiratuz ikasi zuen, eta gozatu ere bai. «Pintura ikusten asko disfrutatu dut, eta iritsi naiz konklusio batera: pintura on guztia modernoa dela. Grekoa hartzen duzu, zein kolore erabiltzen zituen, eta modernoa da; Rembrandt, Velazquez, Tintoretto, manieristak... pintura ona beti da modernoa; ni ez naiz aspertzen ikusten».

Ikusitakoa bidelagun, bere lengoaia propioa garatuz joan zen. Ez da bere obrari etiketak jarri zalea, baina adituek espresionismo alemaniarrarekin lotu izan dute. «Bueno, bai. Kontua da italiarrak ere beti gustatu izan zaizkidala, baina alemanei ere italiarrak beti gustatu izan zaizkie... Baina bai, espresionismo alemaniarrarena izan daiteke, eta izpiritu nordikoa ere bai». Hitz bat besterik ez dela dio, dena dela, inpresionismoa bezala. «Gero, inpresionistak era guztietakoak dituzu. Van Goghek ahal du inpresionista izan batzuetan, beste batzuetan espresionista da; Manet, Renoir...». Harentzat, «pintura ona edo txarra» dago; horretara laburbiltzen du kontua.

Bere belaunaldiko euskal artistekin ere izan du harremana, eta lagun izan ditu asko, baina ez da inoiz talde edo mugimendu bateko kide izan; bere kasa ibili izan da. «Nik neure bidea egin nuen. Eta uste dut margolari guztien bidea ere horrelakoa dela, oso bakartia». Artista bakoitzaren interesak ere ezberdinak direla dio. Eta bereen artean natura izan da, eta da, nagusietako bat. Betidanik. «Behar dut; klabe asko hor daude niretzat». Paisaia ugari irudikatu ditu, asko ingurukoak; Zelatun lanean, adibidez. Baina beretzat paisaiak beti dira «aitzakia bat», beste edozein gai bezala, barne mundua adierazteko. «Azkenean, barrukoa da; hori Zelatun da, baina Zelatun aitzakia bat da azkenean. Ezagutzen baduzu, identifikatuko duzu, baina zuk Zelatun ez duzu behin ere horrela ikusi, ezta? Orduan, bai, izan daiteke espresionista; nola beste hitzik ez dagoen, ba, bueno, espresionista esango dugu. Bai, ez da pintura figuratibo normal bat».

Hastapenetatik izugarri erakarri duen beste gaietako bat historiaurrea da. Arkeologia, antropologia, labar artea, arrastoak... Hori izan zuen ikerketarako lehen bideetako bat, eta sarri bueltatzen da horretara. Baserriko apalategiak ere beteak ditu arteari eta arkeologiari buruzko liburuz. Ez daki zergatik izan duen betidanik interesa arlo horretan, baina «bereziak» egiten zaizkio inguruko hainbat leku, hain zuzen, «arkeologiarekin zerikusia dutenak, arrastoak dituztenak... Historia bat dutenak. Hemen halako asko daude, eta leize-zuloak ere bertan ditugu: Ekain, Altxerri... eta aurkitu gabe egongo direnak!».

Kaosa ordenatzea

Gai horiek guztiak izaten ditu buruan mihise zuriaren aurrean jartzean. Baina margolan bati ekitean ez du uste abian jartzen den prozesua intelektuala denik. «Ez da mentala, pinturak berak eramaten zaitu... Ezin da esplikatu, niretzat misterio bat da. Abstrakzioa da». Izan ere, uste du ideia jakin batekin hasten bada pintatzen lan hori normalean ez dela ongi aterako. «Nahiago dut kaosetik hasi. Hasieratik mugak jartzen badituzu... Ez, kaosa ordenatuz joaten da, bera bakarrik». Sarri ez da lan bakar batean aritzen, baizik eta bat baino gehiagotan aldi berean; hain zuzen, batean trabatuz gero, beste bati ekin, eta horretan topatzen du agian aurreko lan horri aterabidea emateko modua. Lan bat amaitutzat ematea ere ez zaio erraza askotan; horra iristeko, asteak pasatu daitezke batzuetan.

Bere jardunean olioa izan du lanabes kutunena, nahiz eta akuarela, tinta, grabatua eta beste ere baliatu izan dituen. Abstrakzioan topatu zuen bere lengoaia, eta haren barruan figurak beti izan du bere lekua. Eta hastapenetako lanak monokromoagoak baziren ere, kolorea beti egon da presente bere obran, bizitasun handiagoz azken urteetan. Gaiak, berriz, ez ditu bilatzen. «Aitzakiak dira, ez duzu inora joan beharrik bilatzera; aurrean dituzu beti. Abstrakzioetatik askotan paisaia azaltzen da, eta figura... Figura beti dago hor, eta biluzia ere bai askotan».

Tarteka, lan batean trabatzean adibidez, sufritu egiten duela aitortzen du. Baina gozatzen du pinturarekin; urteen poderioz, gero eta gehiago. Eta berdin ikusten ere. Aspertu gabe pintatzen jarraitzen du. Inoiz baino askeago, gainera. «Margolari askorengan ikusi dut hori; gaztetan lotuago zaude, eta urte askotan margotu eta gero, hartzen duzu askatasun hori». Bere bidean aurrera jarraitzen du. Zeren bila, ordea, ez daki: «Pinturak esango du. Etorri egiten da».


Irlandako taberna giro freskoa ekarriko du Dorronsoro eta Hicks bikote alaiak zapatuan

Eneko Dorronsoro eta Lukas Hicks bikoteak Dorronsoro eta Hicks taldea osatzen dute. Bata trikitia jotzen, bestea banjoarekin arituko dira zuzenean zapatuan, Aitz Garbi tabernan, 23:00etan hasita. Musika bikaina sortzen dute eta taberna giroko festarako oso da aproposa.


Bilera bihar

Hernaniko Gazte asanbladak bilera egingo du bihar, 12:00etan Atsegindegin. Bi gai nagusi izango dituzte: San Joanak eta Akelarrea. Herriko gazteak parte hartzera animatu dituzte.


'Auntxa'-ren soinua

Atzo, osteguna, aurkeztu zuten Donostian Joxe Mari Iriondo kazetari azpeitiarrak idatzi duen Urrestillako Trikitixa. Auntxa eta Iturbidetarrak. Gurean, berriz, bihar, larunbata, egingo dute liburuaren aurkezpena Urrestillako jubilatuen lokalean, 12:00etan. Baina aurkezpena ez da biharko ekitaldi bakarra izango. Izan ere, goiz partean Urrestillan eta 17:00etatik aurrera Azpeitian, trikiti doinuez gozatzeko aukera izango da.

Hona hemen Urrestillako Trikitixa. Auntxa eta Iturbidetarrak liburuan jasota dagoen 'Auntxa'-ren pasadizo bat:

"Badakizu, gerra ondoren hartan, inguruko errekete gazteak hemen ibili ziren etxez etxe, jendeari zer kenduko eta zer pegaizo egingo. Eta gurera ere laster etorriko zirela pentsatuta, soinua nire jaiotetxe Lakueta baserriko ukuiluko kutxa zahar batean gorde zuen hilabete batzuetan, gurean baino han seguruago egongo zela-eta. Baina, jira eta buelta, hemen zebiltzan gazte horiek -hemen inguruko gazte ezagunak ziren, baina ez dizut esango izenik- behin eta berriz gure etxeko atea jo eta soinua non genuen galdezka. Normala zenez, beldurrez airean bizi ginen, eta bakeak gehiago balio zuela bai eta soinua ematea erabaki zuen azkenean gure Antoniok, ondo zaintzeko eskatuz. Pena zuen gogotik, baina halaxe eraman zuten behin batean, eta soinurik gabe triste gelditu zen huraxe!

Horrelaxe galdu genuen soinuaren arrastoa. Baina handik hilabete batzuetara jakin zuen Madril inguruko herrixka bateko taberna bateraino heldu omen zela dontsuzko gure soinu hori, hemengo gazteren batzuek eramanda, seguru asko. Baina jatetxean egindako gastua ordaintzeko dirurik ez zuen nonbait tropak, eta soinua utzi omen zuten zorra ordaintzeko seinaletzat.

Baina denborak badaki gauzak aldatu eta bakoitzari berea ematen. Hala behintzat, errekete gazte hura damututa zegoen nonbait gure Antoniori soinua kendu izana, eta karta egin zion gure soinua han zeukatela eta harekin zer egin behar zuten galdezka. Ez genion egin kasurik, hobeko zela pentsatuta. Baina handik denbora gutxira, gutxiena uste genuenean, fardel handi batean bidali ziguten soinua, erretiratutako militar zahar baten bidez. Antonioren izenean zetorren, eta Azpeitiko estazioraino heldu zenean, hemen Urrestilla, Nuarbe eta inguru hauetako enkarguak egin ohi zituen Nuarbeko 'Aharditxo'-k ekarri zuen etxera, hura guretzat omen zela-eta. Fardela ireki eta soinua ikusi zuenean, ezin zuen sinistu; eta "hauxe da, hauxe da nire soinua! ", deiadarka hasi zen. Hura poza hartu zuena gizajoak!"


Gipuzkoako autobideetan deskontuak lortzeko gailu berria Abiatu izango da

Bidegik Abiatu teleordainketa gailu berria aurkeztu du. 2015eko urtarrilaren 1etik aurrera erabili ahal izango da Abiatu eta 2015eko apirilaren 1etik aurrera Gipuzkoako autobideetan deskontuak lortzeko gailu bakarra izango da. Horregatik, Bidegik dei egin die deskontudun teleordainketa gailua duten erabiltzaile guztiei Abiatu gailua eska dezaten.

Apirilaren 1etik aurrera Gipuzkoako autobideetan deskontuak lortzeko modu bakarra Abiatu gailuaren bitartez izango da. Gailu berria 2015eko urtarrilaren 1tik aurrera egongo da erabilgarri. Horretarako, orain arte deskontudun teleordainketa gailua dutenek Abiatu eskuratu beharko dute.

Bidegik gutuna igorriko du

Orain arteko gailua dutenen artean aldaketa errazteko eta modu ordenatuan egiteko, Bidegik gutuna igorriko die, kontratua barne duela, eta datuak bete, sinatu eta kontratua helaraziko zaien gutun-azalean sartu eta bidali besterik ez dute egin beharko. Bestalde, www.bidegi.net atarian ere kontratua bete eta Abiatu gailu berria eskatu ahal izango dute. Erabiltzaileek etxetik hurbileneko posta bulegoan edo Bidegiren bulegoan jaso ahalko dute gailu berria gainkosturik gabe, edo 3 euro ordainduta etxean bertan jaso ahalko dute.

Kobrantza bakarra hileko 15. egunean

Gailu berriaren bidez, erabiltzaileei kobrantza bakarra egingo zaie hileko 15. egunean. Kobratze horretan honako kontzeptuak aterako dira:

Bidegiren autobideetan egindako ibilbideen kobratzea; gehienez ere 26,54 euro hilabetean.

Bestelako zerbitzuen kobrantza (baldin eta egin badira): Gipuzkoatik kanpoko autobideetan egindako ibilbideak, zenbait aparkalekuetako egonaldiak…

Gailuak orain arteko funtzioak izango ditu

Honekin lortuko da erabiltzaileei soilik dagokiona kobratzea (gerora bueltatzen ibili behar izan gabe), baita ere gauzak askoz era ulergarriagoan jasotzea ere, eta erabiltzailearen eta Bidegiren arteko harremana zuzena izatea, banketxeen bitartekaritzarik gabe. Horrez gain, azpimarratu behar da abiatu gailuak orain arteko beste gailuen funtzio berak dituela eta Gipuzkoako autobideetan ez ezik, Euskal Herrikoetan, Espainiako estatukoetan eta beste hainbatetan erabili ahal izango dela. Abiaturen urteko kostua 7 eurokoa da.


Ordenantza bat egin arte, meskitak jartzeko eskariei ez diete erantzungo Bilbon

Bilbon meskitak eraikitzeko baimenik ez du emango oraingoz udalak. Horiek arautzeko ordenantza bat egin arte eskariak geldituta geratuko direla jakinarazi du Ricardo Barkalak, Bilboko Hirigintza zinegotziak. Gaia aztertzen ari direla esan du, eta hirigintza plana aldatzea proposatuko diotela udalbatzari, gero ordenantza bat egin ahal izateko. Barkalak esan du herritarren artean «kezka» zabaldu dutela meskitak zabaltzeko asmoak, eta arautu beharra dagoela nabarmendu du. Bi meskita eraikitzeko baimenak eskatuak dituzte jadanik.

Oposizioko alderdiek kezka azaldu dute erabakiari buruz. PPk babestu du erabakia. Izatez, hark zuen eskatua ordenantza bat, herritarrekin «gatazkak» saihestuko direlakoan hala.


Txahal hermafrodita jaio da Aramaion

Txahal jaio berriak bi sexuak ditu, hau da, arra eta emea da. Albaitariaren arabera, genetikoa omen da eta ez du zerikusirik elikagaiekin. Andres Altunak, txahalaren jabeak, bizirik eusteko asmoa dauka ondo dagoen artean.

Andoni deitzen da eta astebeteko bizitza besterik ez dauka. Badirudi ondo dagoela, edo albaitariak horixe esaten du, behintzat.

Txahalak, hermafrodita izateaz gain, malformazioa dauka oin batean. Izan ere, antzekaldeko oina txerrien oinaren oso antzekoa dauka.

Gutxitan pasatzen direla horrelakoak dio "Andoni" bisitatzen egon den albaitariak. Hala ere, hain arraroa ez dela gaineratu du. Bildotsetan, esaterako, sarriago gertatzen ei da.


Langabezia, berdin

Altsasuko enplegu bulegoan urte otsaila akaberan hasieran baino 3 langabetu gutxiago zeuden izena emanda (%0,27 gutxiago). Guztira 1.118 sakandar zeuden izena emanda. Bestalde, bulego horren bidez 448 kontratu egin ziren, haietatik 44 soilik mugagabeak.

Nafarroari dagokionez, otsaila akaberan 17 langabe gutxiago zeuden izena emanda enplegu zerbitzuan. 45.096 pertsona guztira. Eta duela urte bat baino 3.953. Generoari dagokionez, lan bila dabilzenetatik 24.671 emakumezkoak dira (%54,69 eta aurreko hilean baino 10 gehiago) eta 20.425 gizonezkoak (%45,31 eta 27 gutxiago).


Odola emoteko aukera egongo da hilaren 14an Berriatuan

Urteko lehen odol emotea egingo dute berrituarrek hilaren 14an. Ohi duen legez, unitate mugikorra etorriko da udaletxeko plazara. Odola emon gura duten guztiek bertara jo beharko dute, 17:00etatik 20:30era bitartean.


San Joanetako erronda, larunbatean

San Joan bezperan urtero izaten da erronda Hernanin, Ohitura Zaharrak Abesbatzak antolatuta. Aurten ere egingo dute kale buelta, kantuan eta bertsotan, eta zita jarri dute: 17:15etan, Gudarien plazan. Herritar guztiei dei egin die, bertara azaltzeko.


Zazpi urteko zigorra berretsi dute Zarautzen neska bat bortxatzeagatik

Gipuzkoako Lurralde Auzitegiak zazpi urteko espetxe zigorra ezarri zion iaz gazte bati, 2015. urtean San Pelaio jaietan neska bat bortxatzeagatik. Epaiketan mahaigaineratu ziren frogek “neskak bere deklarazioan emandako bertsioa” berretsi zutela iritzita, auzitegiak sinesgarritasun osoa eman zion biktimaren testigantzari. Espetxe zigorraz gain, 10 urteko urruntze agindua eta 30.000 euroko kalte-ordaina barnebiltzen ditu zigorrak.

Epaiaren aurrean, akusatuak helegitea aurkeztu zuen, “baimendutako harreman sexuala” izan zela eta neskak “gelditzeko eskatu” zionean “gelditu” egin zela argudiatuta. Bestalde, epaiketan ez zela bere aurkako “nahikoa froga egin” gaineratu zuen, eta beraz, bere errugabetasun ustekizun eskubidea urratua izan zela ondorioztatu zuen.

Auzitegi Gorenaren berrespena

EFE agentziak jakinarazi duenez, Auzitegi Gorenak berretsi egin du Gipuzkoako Lurralde Auzitegiak ezarritako zigorra. Hain zuzen ere, akusatuak neska bortxatu zuela “modu arrazionalean” ebatzi zuen epaimahaiak, Auzitegi Gorenaren arabera. “Ondorio hau ez da logikarik gabea edo apetazkoa”, gehitu du.

Ahozko saioan “aldeek proposatutako froga” egin dela eta hau “zigor-epaia emateko nahikoa” izan dela adierazi du Gorenak: “epaimahaiak modu arrazionalean baloratu du epaia”.

30.000 euroko kalte-ordainari dagokionez, ez dela “apetaren arabera” ezarri ere azaldu du. Hain zuzen ere, “biktimak jasotako lesio fisikoak” konpentsatzeaz gain, “bereziki”, “kalte moraletik eratorritakoak” konpentsatuko dituela iritzi dio.


Ez da doako maitasuna

Gaur Nagorek lankideentzako hamaiketakoa egin du berriro. Garazik, etxetik urrun egon arren, osabari deitu dio pilula hartzea gogorarazteko. Idoiak goxo-goxo esnatu du alaba lanera joan aurretik. Saraik berriz ere garbitu ditu bikotekidearen txiz tantak komunean.

Asunek bihar etxekoek zer bazkalduko duten pentsatu du berriz. Esterrek mezu bat bidali dio bikotekideari, azterketa ondo egin dezan animatzeko. Iraitzek lan bila jarraitu du klasetik bueltan. Irene kirol taldeko berrienaren ondoan jarri da aldagelan. Anaisek ostera programatu du berogailua, pisukidea heltzen denean epel egon dadin. Marinak berriro egin ditu fotokopiak asanbladakoentzat. Iratxek laztanak egin dizkio lagunari behar zituenean. Carolina berandu irten da klase partikularretako gaztetxoaren etxetik. Enarak eguerdiko kuzkur punta gorde dio nebari. Iraidek aitonari lagundu dio bainuontzian. Anek beste gau bat pasatu du ilobarekin, Itsaso lanean dagoen bitartean.

Badirudi martxan direla berriz engranajeak. Bada zerbait ezberdina haiengan, baina. Aurpegiak dituzte orain, izenak, egunkari azaletan azaldu direnak, kalean, titularretan, adierazpenetan... Errotari horiek, nork bere neurri eta koloreekin, elkarrekin ekiten diogun gorputz kolektiboa osatzen dugu orain. Non jendarte hau hari esker sostengatzen denez gero, eusteari uzteko ere ahalmena dugula, gaur, gure lurraldearen, bizitzaren, gorputzaren eta sexualitatearen gaineko eztabaidak gureganatzea dagokigun.


Geureak 1936k auzitara joko du kalte-ordainen prozedura eteteko

1936ko gerrako kaltetu guztiei Jaurlaritzak ez diela ordaina eman salatu dute.


Euskararen egun handia

Abenduak 3, Euskararen Nazioarteko Eguna. Gaurkoarekin borobilduko dituzte egunotan auzo eta bazter desberdinetan antolatu dituzten ekimenak. Asteazkenetik euskararen aterpe izan den Bulebarreko karpa itxita egongo da bihar, bertan egindako harreman eta gogoetek, ordea, bizirik jarraituko dute.

Gipuzkoako ehun bat eragilek itxi dute azaroaren 30ean Bulebarrean abiarazitako Mintzodromo zikloa. Milaka herritar anonimoren topaleku izan dena, euskal artista, kirolari, politikari eta gizarte eragileren bilgune eta solasgune izan da gaur goizean.

Berriketan aritzeko baino, ikuskizun ederraz gozatzera hurbildu ziren artista eta eragile ugari, atzo gauean, Atano III.a pilotalekura. Euskararen aldeko aldarriarekin bat eginez, partida ikusgarria jokatu zuten Xala-Barriola eta Mtz de Irujo-Laskurain bikoteek Eusko Jaurlaritzak antolatutako jaialdian.

Mila euskaltzaletik gora elkartu ziren Atanon eta beste horrenbeste elkartzea espero dute hurrengo orduetarako prestatu dituzten ekimenetan. Zinema emanaldia egongo da San Telmo museoan eta Bulebarreko karpan Euskararen Ginkanako finala eta karaokea izango da 17:00etatik 19:00etara. 20:00etan, hip-hop erakustaldia eskainiko dute eta, 22:00etan, dantza latinoak euskaraz.


Mikel Mujikak 2021era itxaron beharko du Hawaii-ko ironmanera joateko


Ekintza nazionala gaur Orioko ondartzan

Urtero egiten den ekinta nazionala izango da gaur Orioko ondartzan. Deialdia Etxeratek egiten du, eta ekintzaren helburua da, oporretan dauden guztiei gogoraraztea euren senideen eskubideak momenturo urratuak izaten direla. Hernaniko herritarrei dei egin diete ekintza nazionalean parte hartzeko, eta adierazi dute hitzordua 11:00etan egin dutela Atsegindegin, Oriora kotxeetan joateko.


Gaztetxeak kantu afaria antolatu du ostiral honetarako

Umore Ona elkartean burutuko den kantu afaria antolatu du Gaztetxeak ostiral honetarako, otsailak 2.

Nafarroako Kantuzale Elkartearen eskutik heldu den «Gazteak kantan» kanpainaren barrenekoa da ostiraleko ekitaldia. Gartxot eta Edorta abeslariek emanen diete hasiera kantu ezberdinei eta afalkideek abestuko dute hauekin batera.


‘Gorria’ ikuskizunerako aurretiaz izena eman behar da Busturiko liburutegian

Busturiko Udalak antolatuta, helduentzako Gorria ikuskizuna ikusteko aukera egongo da hilaren 19an (zapatua) Altamirako kultur etxean, 19:00etatik aurrera.

Ikuskizunera joan gura dutenek, baina, aurretiaz izena eman beharko dute liburutegira deituta (94-617 10 04). Kultur etxearen edukiera murriztua da, eta jakitera eman dutenez, 30 lagunentzako lekua baino ez da egongo.

Miren Amuriza bertsolariaren eta Askoa Etxebarrieta La Pulga flamenko dantzariaren arteko elkarrizketa artististikoa da Gorria. Kolore gorriaren sinbologia hari hartuta (bizitza/heriotza, arriskuak, debekuak, ideologia, lotsa, desira…) gatazka askotaz arituko dira ordu eta laurdeneko emanaldian, gitarra eta perkusioak lagunduta. Hamar piezatan banatuta, behetik goranzko ibilbide bat egiten dute; doinurik lurpekoenetatik hasi eta dantzagarrienetarainokoa.


Iñaki Irasizabali elkarrizketa, gaur, 'Sautrela' saioan

Zarauzko Literaturia jaialdiaren harira egindako film laburra eskainiko du saioak primizian.

Gaur, 'Sautrela' literatur saioan, Iñaki Irasizabal elkarrizketatuko du Hasier Etxeberriak. Iñaki Irasizabal idazle oparoa dugu azkeneko hamar urteetan. Mende hasierarekin argitaratzen hasi zenetik azkeneko nobela da Aita gurea, aste honetan protagonista izango dutena. Nobela beltzean zaildutako autorea dugu Irasizabal, eta liburu berria ez da salbuespen. Enpresa baten salerosketa eta oinordetza baten arteko gatazka du oinarri, gaur egunean eta Bizkaian kokatutako eleberri horrek. Pertsonaia askotarikoak biltzen dira kontakizunean: enpresa gizonak, yonkiak, gerenteak, Down sindromea duen haur bat... Estilo bizi eta euskara aratzez idatzia, ekintzaz josiriko kontakizuna bilbatu du Irasizabalek. Harekin mintzatuko dira aste honetako saioaren zati nagusian.

Erreportajearen ohiko lekuan, pieza berezi bat eskainiko du 'Sautrela'k primizian. Hilaren bukaeran Literaturia jaialdia egingo da Zarautzen, eta haren harira ekoitzitako laburmetraia eder bat eskainiko dute. Ander Lipus aktorearekin, Bertol Arrietaren gidoiarekin eta Juanfe Garcesen errealizazio eta zuzendaritzapean egindako pieza dugu.

Azkenik, saioa amaitzeko, Beñat Sarasolak Arantxa Urretabizkaiaren nobela bat izango du hizpide, 1987an plazaratu zuen Saturno. Ia hiru hamarkada ondoren, gaur egundik nola irakurtzen den azalduko digu Sarasolak.

Ohiko legez, gaur izango dugu ikusgai, 15:00etatik aurrera, ETB1en.


Gizon bat atxilotu dute Gasteizen, bikotekide ohiari eraso egitea egotzita

Taberna batean bahituta eduki zuen sei orduz, Udaltzaingoaren esanetan.

47 urteko gizon batek bikotekide ohia sei orduz bahitu zuen, joan den larunbatean, Gasteizko taberna baten barruan; mehatxatu eta jo egin zuela salatu du emakumeak.

Larunbat goizean gertatu zen erasoa, Gasteizko Udaltzaingoak jakinarazi duenez, eta gaur atxilotu dute gizona.

Sei orduren ostean, tabernatik ateratzen utzi zionean, emakumeak udaltzainei deitu eta salaketa jarri zuen. Erietxe batera eraman zuten andrea, zituen zaurien ondorioz.

Gizonak aurrekariak dauzkala esan du Udaltzaingoak: ez da emakume berak genero indarkeriagatik salatzen duen lehen aldia.


Auzokonposta guneetara jarraipen bisitak egingo dituzte, bihar hasita

Etxeko biohondakinak konpostatzen ari dira lezoarrak azaroaz geroztik sei auzokonposta guneetan, eta hasieratik jarraipen bisitak egin ditu Elkarrekin 21 Ingurumen Aholkularitzak. Hilabete honetan bertan beste 17 familik egin dute bat auzokonposta kanpainarekin eta udalak tutoretzak egitea adostu du aholkularitza enpresarekin familia berri horiei begira.

Tutoretzen helburua bikoitza dela esan du udalak, “Batetik erabiltzaile berriei jarraibideak emango zaizkie auzokonposta egiteko; bestetik, orain arteko erabiltzaileei auzokonposta hobetzeko aholkuak emango dizkiete”.

Auzokonposta ezberdinetan hamar minutuko saioak egingo ditu horrenbestez, Elkarrekin 21 Ingurumen Aholkularitzak. Lehen saioak bihar bertan egingo ditu 12:00etan andreonen, 13;00etan Arretxene-Txulotxon, eta 14:00etan Altamiran. Nahiz eta zonalde hauetako bizilagunak ez izan, auzokonposat egiten duen orok parte hartu dezake saioetan.

Datozen bisitak ordutegi berean egingo dituztela azaldu du udalak.

Bisita egutegia:

Otsailak 12

Otsailak 26

Martxoak 12

Martxoak 26

Apirilak 23

Maiatzak 28

Ekainak 25

Uztailak 23

abuztuak 27

Irailak 24

Urriak 22


Justin Bieber, Eminem eta Rihanna, nagusi Billboard sarietan

Bost urtetan saririk banatu gabe egon ostean, Las Vegasen banatu dira bart musika sari ezagunak.

Bost urtez saririk banatu gabe egon ostean, bart banatu dituzte Billboard musika sariak. Justin Bieber, Eminem eta Rihanna nagusitu dira Las Vegasen banatu diren sarietan. Bieberrek sei garaikur lortu ditu. Eminemek, berriz, bost.

Justin Bieber artista gaztearentzat izan da Artista Berri Onenaren saria. Bruno Mars eta Nicky Minaj kantarien aurretik gelditu da kanadarra. Gainera, Pop Disko Onena, Artista Sozial Onena, Streaming Artista Onena, Artista Digital Onena eta Kantu Sozial Onenaren garaikurrak ere irabazi ditu 17 urteko kantariak.

Eminem izan da gaueko beste izarretako bat. Gizonezko Artista Onena, Billboard 200 Disko Onena, Rap Artista Onena, Rap kantu Onena eta Rap Disko Onenaren sariak eskuratu ditu 38 urteko Detroiteko kantariak.

Rihannak hiru sari lortu ditu, tartean, Emakumezko Artista Onenaren Irrati Artista Onenaren garaikurrak. Katy Perryk Top Hot 100 Artistaren eta Kantu Digitalen Top sariak irabazi ditu.

Taio Cruzentzat izan da Top Hot 100 urteko Abestia saria, "Dinamite" kantuagatik. Taylor Swiftentzat izan da Country Disko Onenaren Saria eta Country Kantu Onena, berriz, Lady Antebellumen “Need you now” izendatu dute.

Talde Onenaren Saria The Black Eyed Peas talde estatubatuarrak eskuratu du eta Beyoncek, berriz, ohorezko garaikur bat lortu du: Millenium Saria. U2 talde irlandarrak Bira onenaren garaikurra lortu du.

Rihanna eta Britney&' || 'nbsp;Spears, Beyonce, The Black Eyed Peas, Ke$ha, Taio Cruz, Neil Diamond, Keith urban, Cee Lo Green eta Nicki MInaj aritu ziren zuzenean, besteak beste, sari-banaketa ekitaldian.


Nikaraguako Tipitapa herriko saneamendu azpiegiturarako 48.000 euro baino gehiago eman ditu Getxoko Udalak

Getxoko Udalak Nikaraguako Tipitapa udalerrian azpiegitura egitasmo batean laguntzeko 48.101 euro eman ditu. Proiektua aipatu udalerriko Oronte Centeno izeneko auzoan ibai-drainatze sistema eraikitzean datza. Ekimena duela hamarkada bat baino gehiago hasi zen Euskal Fondoa eta Tipitaparen arteko elkarlanaren emaitza da. Getxoko Udala 2001ean sartu zen Euskal Fondoan eta harrez geroztik aipatu udalerriarekin kolaboratu du, egitasmo batzuetan: horien artean, herritarrei heziketa emateko, zergen bilketa eta udal plangintza hobetzeko, garraiobideak hobetzeko eta tokiko arriskuak gestionatzeko. Tipitapa Managua iparmendebaldean dago. 975 metro koadroko azalera du eta eta 109.000 biztanle ditu. Zerbitzu eta merkataritza jarduerak oso handiak dira bertan eta, horregatik, urtean 10.000 bat lagun joaten dira Managuatik Tipitapara, bertan lan egiteko. Proiektu berriak 8.996 bizilaguni on egingo die, bere helburua euri urak bideratzea baita, uholdeak ekiditeko. “Era horretan osasun eta garbiketa baldintzak hobetu eta, ondorioz, gelditutako uretan egoten diren eltxoek kutsatzen dituzten gaixotasunei, esate baterako malariari, aurre egingo zaie”, Itziar Uzkiano Euskal Fondoko teknikariak zehaztu duenez. Argazkian, lanak egin behar dituzten Tipitapako ingurua.

Getxoko Udalak Euskal Fondoak Nikaraguan dituen egitasmoen alde egiten du, bereziki Tipitapan aurrera eramaten ari direnen alde. "Horietarako 2001etik 2008ra getxoztarrek emandako diru kopurua 338.789 eurokoa izan da, Euskal Fondoak udalerri horren garapenerako orotara ipinitakoaren %98a”, azaldu du gaurko prentsaurrekoan Begoña Ezkurra Garapen Lankidetzarako zinegotziak. Ildo horretan, Euskal Fondoa elkarteko buru eta Arrigorriagako alkate Alberto Ruiz de Asuak Getxoko Udalak emandako dirulaguntzaren garrantzia nabarmendu du.


'Ezkerrari botoa eman izan diotenak ere izan dira Voxen boto-emaile'

Gorka Moreno Ikuspegi behatokiko zuzendariak egin du 'Mezularia'n Andaluziako hauteskundeetan eskuin muturrak izan duen emaitzaren analisia.

Eskuinak irabazi ditu azken 40 urteetan sozialisten gotorleku izan den Andaluziako hauteskundeak. Hauteskundeak PSOEk irabazi baditu ere, eskuineko hiru alderdien arteko aliantza erraz nagusituko litzateke parlamentuan. Deigarria izan da eskuin muturreko Vox alderdiaren agerpena; 12 eserleku eskuratuta sartuko baita estreinakoz parlamentuan. Ultraeskuinak izandako gorakada horren atzean dagoenaz egin du gogoeta 'Mezularia'n Gorka Moreno Ikuspegi Immigrazioaren Behatokiko zuzendariak.


Leitzako Erleta eskolako bost urteko ikasleak ipuin-kontalari ariko dira ostegunean

Ipuinak aditzera ohituak daudenak, irakurle bihurtuko dira otsailaren 27an. Leitzako Erleta eskolako bost urteko gelako ikasleek ipuina asmatu, idatzi, ilustratu eta liburuxka osatu dute. Egindako lana erakusteko ipuina kontatuko dute liburutegian, ostegunean, 17:00etatik aurrera.


Aginte makila galdu du

Beñat Etxebarriak lekua galdu du hasierako hamaikakoan. Athleticek ez du funtzionatzen, eta Kuko Zigandak beste aukera batzuk probatu ditu.


Erresuma Batuko Barne ministroak Iñigo Makazaga Espainiara estraditatu dezake

Iñigo Makazaga Londres hegoaldeko Belmarsh kartzelan dago espetxeratua eta Erresuma Batuak ETAko ustezko kidea Espainiara estraditu edo ez erabaki behar du David Blunkett Barne ministroak.

Iñigo Makazaga Castillo 2001. urtean atxilotu zuten Ingalaterratik Frantziara joan nahi zuenenean. Harrez gero, bi eskaera ditu bere kontra. Bata, talde armatuari laguntza emateagatik eta bestea, Banco Santander Central Hispanoko sukurtsal bat erretzeagatik. Hirugarren bat, polizia bat hil edo zauritzen saiatzeagatik zuen eskaera, bertan behera gelditu da.

Hamalau egunen buruan hartu beharko du David Blunkett Barne ministroak, estraditazioaren erabakia.


Gune taldeak meditazio saioa antolatu du gaurko

ZUMAIA // Gune elkartea ikasturte berriari ekitear da. Gaur, esaterako, meditazio saio irekia egingo du, 19:30ean hasita, Forondan. Bestetik, urriaren 23an ekingo diote solasaldien zikloari. Aurtengo gaia Heriotza izango da, eta zikloaren izenburua Heriotzaz galdezka da.


Aratz mendira irteera antolatu dute Andatza Mendizale Elkartekoek. Igandean, irailaren 18an burutuko da txangoa. Goizeko 7:00etan jarri dute biltzeko hitzordua, Kiroldegian. Informazio gehiago: andatza.com.

Aratz mendira irteera antolatu dute Andatza Mendizale Elkartekoek. Igandean, irailaren 18an burutuko da txangoa. Goizeko 7:00etan jarri dute biltzeko hitzordua, Kiroldegian. Informazio gehiago: andatza.com.


Olaztiko Kirolaren Astea abian


PPk bakarrik babestu du Nafarroako Gobernuaren erreforma fiskala

Erreforma kritikatu aurretik edukia ondo aztertzeko eskatu dio Yolanda Barcina presidenteak oposizioari.

Nafarroako Gobernuak erreforma fiskala egiteko aurkeztutako proposamenak PPren babesa bakarrik jaso du Nafarroako Parlamentuan. Babes hori ez da nahikoa erreforma aurrera ateratzeko.

Proposamena asteazkenean aurkeztu zuen Gobernuak. PPk salbu, gainerako taldeek erreformaren funtsa kritikatu dute Mariano Rajoyren Gobernuak jarritako bideari jarraitzen diola uste dutelako eta lege-proiektu bezala aurkeztu ez dutelako. PPk bat egin du azken kritika horrekin.

Proposamena kritikatu aurretik edukia ondo aztertzeko eskatu die Yolanda Barcina (UPN) presidenteak talde guztiei.

Erreformak Gobernu zentralaren ardatzei jarraitzea ukatu du Barcinak, eta oposizioari "seriotasunez" aritzeko eta proposamenaren mamia aztertu eta alderatzeko esan die. Barcinaren esanetan, erreforma Nafarroakoa "bertakoa" da, eta Gobernuak "hilabeteak" eman ditu proposamena prestatzen.

PFEZ eta Sozietateen zerga

Nafarroako Gobernuak "osoko erreforma fiskala" egiteko proposamena aurkeztu zuen asteazkenean. Proposamen horren arabera, Pertsona Fisikoen Errentaren gaineko Zerga (PFEZ) osatzen duten 10 tarteetan murrizketak egingo dira, eta sozietateen zerga % 20koa izango da.

Proposamenak 70 milioi euroko kostua du, diru-sarrera publikoetan izango duen eragina aztertu aurretik.


SOS Arrazakeriak bulegoa irekiko du Arrasaten

Elkarteak aholkularitza eta orientabide juridikoa eskainiko du Udaletxean ostegunero, 10:00etatik 14:00etara.

Ostegun honetan, maiatzak 21, irekiko ditu ateak SOS Arrazakeria elkartearen Arrasateko bulego berriak. Udalak utzitako gela batean izango dira kideak eguen goizero, haiengana jo nahi duen edozeini arreta eskaintzeko.

Beraien jatorri, etnia edo nazionalitateagatik diskriminazio motaren bat jasan duten edo jasaten ari diren pertsonei laguntzea izango da eskainiko dituzten zerbitzuetako bat.

Bestalde, Arrasaten edo inguruan bizi, lan egin edo ikasi ahal izateko baimenak lortzen lagunduko diete etorkinei, baita oinarrizko eskubideak eskuratzen ere; hala nola, justizia, hezkuntza edota osasun sistema publikorako sarbidea.


Ia 800 lagun, Arrasateko erretiratuen bazkarian

SUDC elkarteak eta Arrasateko Udalak antolatuta, herriko erretiratu elkarte guztietako kideak elkartu ziren Musakolako kiroldegian; Uribarri, Abaroa, San Isidro eta Toki Argi elkarteetako ia 800 kide inguru. Ohitura izaten da, gainera, bazkarira joaten diren erretiratu zaharrenak omentzea, eta halaxe egin zuten zapatuan ere: 94 urteko Francisca Ugarte eta 96ko Sebastian Artola izan ziren omenduak, eta udal ordezkarien eskutik oroigarria jaso zuten. SUDCekoek prestatutako bazkariaren ostean gainera, aspertzeko asti gutxi izan zuten, dantzaldia ere egin zuten-eta.


Guggenheim doakoa izango da asteburu honetan

Frank Gehryk diseinatutako eraikin ospetsuak 18 urte bete ditu. Museoa ireki zenetik eraldaketa sozial eta ekonomiko ikaragarria izan du Euskadik.

Euskadiren eraldaketa sozial eta ekonomikoa ekarri zuen museoa zabaldu zutenetik 18 urte pasatu dira dagoeneko. Guggenheim Bilbao Museoak 18 urte bete ditu, eta adingabea izateari utzi dio. Urteurren hori ospatzeko, sarrera doakoa izango da asteburu honetan.

Frank Gehryk diseinatutako eraikin ospetsuak 18 urte bete ditu, eta publiko gazteari bideratutako ekitaldi-sorta batekin ospatzen ari da. Besteak beste, Bilboko Street Artek ibilbide bat prestatu du.

Historiako udarik onena

Ez dute aparteko ospakizunik prestatu, baina museoak eragin duen eraldaketa alde batera uzterik ez dago. Iragan uda historiako onena izan da. Museoak ia 350.000 bisitari hartu ditu; horietatik ia % 70, atzerritarrak.

Abuztuaren 4an ia 8.000 pertsona sartu ziren museoan. Gainera, Guggenheim Fundazioarekin duen aliantza 20 urte luzatzea adostu zuten iaz eragileek akordio berri bat sinatuta.

Esan bezala, 18. urteurrena ospatzeko ekitaldiak iragan ostiralean hasi ziren, eta, bihar, urriaren 25ean, bukatuko dira.


Meza, 1978an hildakoen omenez

Urtero bezala, goizeko 11:00etan meza egingo dute 1978ko ekainaren 25ean Elorrabin hildakoen omenez.


Udalak kale izendegia zuzendu du

Euskara Batzordearen proposamena bere egin du Irurtzungo Udalak aho batez eta onartu du kale izendegian hainbat zuzenketa egitea. Kaleen izenak zuzentzerakoan Nafarroako Gobernuko Itzulpen Zerbitzuaren aholkua izan du Irurtzungo Udalak. Zuzenketa batzuk kale izenak euskal grafiaz egoki idazteko egin dira. Hala, Amaya edo Ardanceta beharrean Amaia eta Ardantzeta idatziko dira kale izenak. Ardubil kalearen kasuan lehen ardogibel zela adeiraziko da. Bestetik, egoki idazteko aurrerantzean Foru edo Gernika plaza idatzi beharko da eta ez orain arte bezala, Foruen edo Gernikako. Azkenik, Itsesia kale izenari bokala aldatzea erabaki da, Itsasia geldituz.


Artzain txakurrak hezteko ikastaroa, arrakastatsu

Euskal artzain txakurrak hezteko ikastaroa egin da Oñatin, Gomiztegiko Artzain Eskolak eta Euskal Herriko Artzain Txakur Txapelketen Antolatzaileen Elkarteak antolatuta. Artzain oñatiarrez gain, Arabatik edota Nafarroatik etorri direnak ere izan dira.